Proposta għal REGOLAMENT TAL-PARLAMENT EWROPEW U TAL-KUNSILL dwar il-kondizzjonijiet żootekniċi u ġenealoġiċi għall-kummerċ u l-importazzjonijiet fl-Unjoni ta’ annimali għat-tnissil u tal-prodotti ġerminali tagħhom /* COM/2014/05 final - 2014/0032 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Il-leġiżlazzjoni żooteknika tal-Unjoni għandha l-għan li tippromwovi l-kummerċ ħieles f’annimali għat-tnissil u tal-materjal ġenetiku tagħhom filwaqt li titqies is-sostenibbiltà ta’ programmi tat-tnissil u l-preservazzjoni tar-riżorsi ġenetiċi. Bħalissa l-leġiżlazzjoni żooteknika tal-Unjoni tikkonsisti f’diversi atti bażiċi (vertikali) speċifiċi għall-ispeċi li jistabbilixxu l-prinċipji fundamentali, partikolarment dwar annimali għat-tnissil tal-ispeċi bovina, porċina, ovina, kaprina u ekwina. Dawn id-Direttivi tal-Kunsill jipprovdu l-bażijiet legali biex il-Kummissjoni tadotta miżuri dettaljati dwar: – l-approvazzjoni u r-rikonoxximent u l-elenkar tal-organizzazzjonijiet tat-tnissil, l-assoċjazzjonijiet tan-nissiela u l-intrapriżi privati, – ir-reġistrazzjoni u l-klassifikazzjoni tal-annimali f’reġistri ta’ mrieħel, f’reġistri tal-bhejjem u fil-każ ta’ majjal ibridu għat-tnissil f’reġistri, – il-kontroll tal-prestazzjoni u l-evalwazzjoni ġenetika u – għall-kontenut u l-forma taċ-ċertifikati żootekniċi għall-annimali għat-tnissil u s-semen, l-ova u l-embrijuni tagħhom. Madankollu, ir-rekwiżiti tekniċi ta’ natura identika għall-aċċettazzjoni tal-annimali għat-tnissil għat-tnissil huma attwalment regolati bi tliet Direttivi tal-Kunsill u b'Deċiżjoni tal-Kummissjoni. Barra minn hekk, l-ebda miżura ta’ implimentazzjoni ma ġiet adottata għad-Direttiva tal-Kunsill 91/174/KEE li tistabbilixxi l-prinċipji ta’ kummerċ fl-annimali għat-tnissil ta’ nisel pur ta’ speċi ta’ annimali oħra. Direttiva orizzontali kkumplimentata minn miżuri ta' implimentazzjoni tipprovdi regoli dwar importazzjonijiet minn pajjiżi terzi ta’ annimali għat-tnissil u l-prodotti ġerminali tagħhom. Finalment, Deċiżjoni tal-Kunsill speċifika tipprovdi regoli dwar in-nomina ta’ ċentru ta’ referenza għat-tnissil ta’ annimali bovini. Din il-proposta fiha tnax-il il-Kapitolu u ħames Annessi tekniċi. Il-Kapitoli I sa VIII tal-proposta jikkombinaw id-dispożizzjonijiet tad-Direttivi tal-Kunsill 2009/157/KE (annimali bovini), 88/661/KEE (majjal tar-razza u dak ibridu għat-tnissil), 89/361/KEE (nagħaġ u mogħoż), 90/427/KEE (equidae), 91/174/kee (annimali oħra) u 94/28/KE (importazzjonijiet) kif indikat fit-tabella ta’ korrelazzjoni. B’mod partikolari, il-Kapitolu III fih dispożizzjonijiet li jiddeskrivu r-relazzjoni bejn in-nissiela u s-soċjetajiet tat-tnissil u s-soluzzjoni tat-tilwimiet filwaqt li jqis il-proċeduri li bħalissa huma stabbiliti fid-Deċiżjoni tal-Kummissjoni 92/354/KEE. B’mod partikolari, il-Kapitolu IV jinkludi d-dispożizzjonijiet dwar l-aċċettazzjoni ta’ annimali għat-tnissil għal skopijiet ta’ tnissil u inseminazzjoni artifiċjali attwalment stabbiliti fid-Direttivi tal-Kunsill 87/328/KEE (bovini), 90/118/KEE (ħnieżer ta' razza pura) u 90/119/KEE (majjal ibridu għat-tnissil), kif indikat fit-tabella ta’ korrelazzjoni, iżda wkoll fid-Deċiżjoni tal-Kummissjoni 90/257/KEE (nagħaġ u mogħoż). B’mod partikolari, il-Kapitolu V dwar il-kontroll tal-prestazzjoni jinkludi d-dispożizzjonijiet tad-Deċiżjoni tal-Kunsill 96/463/KE li tinnomina l-korp ta’ referenza għal metodi għall-ittestjar ta’ annimali bovini ta’ razza pura. Il-kapitoli IX u X tal-proposta jistabbilixxu bażi legali għall-eżekuzzjoni ta’ kontrolli uffiċjali fil-qasam żootekniku u l-kooperazzjoni bejn l-awtoritajiet kompetenti, u dan billi jitqiesu l-prinċipji ġenerali applikati għal kontrolli bħal dawn. Dawn id-dispożizzjonijiet ġew inklużi bil-ħsieb ta' Liġi ġdida dwar is-Saħħa tal-Annimali u proposta għal Regolament dwar il-kontrolli uffiċjali u attivitajiet uffiċjali oħra. Minħabba dawn l-inizjattivi legali, il-leġiżlazzjoni dwar il-kontrolli fuq l-annimali u l-prodotti ġerminali tagħhom fil-kummerċ ġewwa l-Unjoni (id-Direttiva tal-Kunsill 90/425/KEE) u fir-rigward tal-importazzjonijiet minn pajjiżi terzi (id-Direttiva tal-Kunsill 91/496/KE) u tal-kooperazzjoni bejn l-awtoritajiet kompetenti (id-Direttiva tal-Kunsill 89/608/KEE) ma tibqax tapplika aktar għall-aspetti żootekniċi. It-test propost qed issegwi mill-qrib b’mod partikolari t-Titolu II dwar il-kontrolli uffiċjali, it-titolu IV dwar l-assistenza amministrattiva, it-Titolu VI dwar il-kontrolli tal-Kummissjoni u t-Titolu VII dwar il-miżuri ta’ infurzar tal-proposta għal Regolament ġdid dwar il-kontrolli uffiċjali u attivitajiet uffiċjali oħra. Il-Kapitolu XI jirrifletti d-dħul fis-seħħ tat-Trattat ta’ Liżbona, li jesiġi li d-dispożizzjonijiet ta’ awtorizzazzjoni fl-atti bażiċi tal-leġiżlazzjoni żooteknika tal-Unjoni jkunu allineati mal-Artikolu 290 u mal-Artikolu 291 tat-Trattat dwar il-Funzjonament tal-Unjoni Ewropea (TFUE). Għal dan l-għan hemm bżonn li jiġu identifikati s-setgħat delegati meħtieġa skont l-Artikolu 290 tat-TFUE jew is-setgħat ta' implimentazzjoni skont l-Artikolu 291 TFUE għal kull miżura li jkollha tiġi adottata dwar setgħat mogħtija mill-att bażiku. Il-Kapitolu XII jipprovdi dispożizzjonijiet finali dwar ir-revoki u d-dati ta’ dħul fis-seħħ u applikazzjoni. L-Anness I (kriterji dettaljati għar-rikonoxximent ta’ soċjetajiet ta’ tnissil u l-approvazzjoni ta’ programmi tat-tnissil) jinkludi d-dispożizzjonijiet stabbiliti attwalment fl-Annessi mad-Deċiżjonijiet tal-Kummissjoni 84/247/KEE (bovini), 89/501/KEE (majjal ta’ razza pura), (89/504/KEE) (majjal ibridu għat-tnissil), 90/257/KEE (nagħaġ u mogħoż) u Nru 92/353/KEE (equidae). L-Anness II (kriterji dettaljati għall-inklużjoni ta' annimali għat-tnissil fil-kotba tat-tnissil) jinkludi d-dispożizzjonijiet stabbiliti attwalment fid-Deċiżjonijiet tal-Kummissjoni 84/419/KEE (bovini), 89/502/KEE (majjal ta’ razza pura), (89/505/KEE) (majjal ibridu għat-tnissil), 90/255/KEE (nagħaġ u mogħoż) u Nru 96/78/KE (equidae). L-Anness III (kriterji dettaljati għall-kontroll tal-prestazzjoni u tal-ivvalutar ġenetiku) jinkludi d-dispożizzjonijiet li attwalment huma stipulati fid-Deċiżjonijiet tal-Kummissjoni 2006/427/KE (bovini), 89/507/KEE (majjal tar-razza u dak ibridu għat-tnissil) u 90/256/KEE (nagħaġ u mogħoż). L-Anness IV (funzjonijiet u doveri ta’ Ċentri ta’ Referenza tal-UE) jirrifletti l-Anness II għad-Deċiżjoni tal-Kunsill 96/463/KE. L-Anness V (ċertifikat żootekniku) jinkludi r-rekwiżiti ta’ informazzjoni ewlenin li attwalment huma stipulati fl-Annessi mad-Deċiżjonijiet tal-Kummissjoni 2005/379/KE (bovini), 89/503/KEE (majjal ta’ razza pura għat-tnissil), 89/506/KEE (majjal ibridu għat-tnissil), 90/258/KEE (nagħaġ u mogħoż), 96/79/KE (equidae), 96/509/KE (importazzjonijiet ta’ semen ta’ annimali bovini, porċini, ovini u kaprini u speċi) u 96/510/KE (importazzjonijiet ta’ annimali għat-tnissil, semen, ova u embrijuni). 2. RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATTI Il-prinċipji bażiċi u r-regoli ewlenin tal-leġiżlazzjoni żooteknika tal-Unjoni wrew li huma adegwati u adattati biżżejjed għall-iżviluppi tekniċi fil-qasam tat-tnissil tal-annimali u għalhekk inżammu fil-proposta. Madankollu, minħabba li l-leġiżlazzjoni żooteknika attwali tal-Unjoni hija organizzata vertikalment skont l-ispeċi, id-dispożizzjonijiet kważi identiċi ġew simplifikati, abbozzati b’mod aktar preċiż u f'lingwa konsistenti fil-format ta’ Regolament, sabiex jiġu evitati ostakli għall-kummerċ li jirriżultaw minn traspożizzjoni nazzjonali. Matul l-aħħar għoxrin sena, il-Kummissjoni kellha laqgħat regolari mal-Istati Membri biex tiddiskuti kwistjonijiet żootekniċi fil-Kumitat Permanenti dwar iż-Żooteknika, u hekk ġiet żviluppata l-leġiżlazzjoni. L-attivitajiet transkonfinali ta’ soċjetajiet tat-tnissil approvati baqgħu kwistjoni kontroversjali minħabba li ċerti Stati Membri ġibdu l-attenzjoni dwar differenzi fit-traspożizzjoni nazzjonali tad-Direttivi sottostanti. Din is-sitwazzjoni baqgħet hekk sal-aħħar laqgħa tal-grupp ta’ ħidma żooteknika fi Frar 2012 fejn il-kontenut prinċipali, l-istruttura u l-elementi ġodda tal-proposta ġew ippreżentati u diskussi. Barra minn hekk, il-Kummissjoni ilha tittratta bosta problemi mqajma min-nissiela, minn soċjetajiet tat-tnissil u l-awtoritajiet kompetenti minħabba interpretazzjoni differenti tad-dispożizzjonijiet eżistenti mill-awtoritajiet kompetenti fl-Istati Membri. Il-Kummissjoni għalhekk hi ferm konxja mill-ħtiġijiet tas-settur tat-tnissil tal-annimali u tal-awtoritajiet kompetenti tas-sorveljanza. Id-dispożizzjonijiet proposti dwar kontrolli uffiċjali fil-qasam żootekniku huma totalment allinjati, bl-adattamenti neċessarji, għal dawk proposti, u dan wara konsultazzjoni intensiva mal-partijiet interessati min-naħa tal-Kummissjoni għal Regolament dwar kontrolli uffiċjali u attivitajiet fil-qasam veterinarju. 3. ELEMENTI LEGALI TAL-PROPOSTA Ir-regolament propost jipprovdi f’qafas legali wieħed il-prinċipji ta’ rikonoxximent u elenkar ta’ organizzazzjonijiet tat-tnissil, assoċjazzjonijiet ta’ nissiela u impriżi privati, l-approvazzjoni tal-programmi tagħhom tat-tnissil, id-dħul ta’ annimali f’reġistri ta’ mrieħel, f’reġistri tal-bhejjem u l-klassifikazzjoni tagħhom skont il-mertu, ir-reġistrazzjoni ta’ ħnieżer tat-tnissil ibridi f’reġistri, il-kontroll tal-prestazzjoni u l-evalwazzjoni tal-valur ġenetiku, kif ukoll iċ-ċertifikati żootekniċi għal annimali u semen, bajd u embrijuni. Flimkien ma’ dan, huwa jipprovdi regoli dwar importazzjonijiet minn pajjiżi terzi ta’ annimali għat-tnissil, is-semen, il-bajd u l-embrijuni tagħhom, u l-indikazzjoni ta’ ċentri ta’ referenza għat-tnissil tal-annimali. F’dan ir-Regolament huma stabbiliti dispożizzjonijiet biex isiru kontrolli uffiċjali u eżamijiet żootekniċi u biex jinħallu kunflitti li jinqalgħu meta eżamijiet żootekniċi jikxfu nuqqas ta’ konformità ma’ rekwiżiti żootekniċi. Madankollu, ir-regoli proposti hawnhekk jirriflettu dawk stabbiliti fil-proposta tal-Kummissjoni għal Regolament ġdid dwar il-kontrolli uffiċjali li qed jiġi diskuss bħalissa fil-Parlament Ewropew u fil-Kunsill. Sabiex tipprevjeni inkonsistenzi bejn iż-żewġ testi u sabiex tiżgura approċċ armonizzat fil-qasam tal-kontrolli, il-Kummissjoni se tkun qed tosserva mill-qrib l-evoluzzjoni tad-diskussjonijiet dwar iż-żewġ testi, u meta jkun il-waqt se tagħmel il-proposti neċessarji sabiex tiżgura li d-dispożizzjonijiet dwar il-kontrolli uffiċjali fil-qasam taż-żooteknika jiġu inklużi fir-Regolament li ġej dwar il-kontrolli uffiċjali. Ir-Regolament propost jipprovdi l-bażi legali għall-adozzjoni ta’ miżura delegata u ta' implimentazzjoni, skont l-Artikoli 290 u 291 tat-Trattat dwar il-Funzjonament tal-Unjoni Ewropea, u b’mod partikolari jwaqqaf Kumitat Żootekniku Permanenti. 4. IMPLIKAZZJONI BAĠITARJA Xejn. 5. ELEMENTI FAKULTATTIVI Xejn. 2014/0032 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-kondizzjonijiet żootekniċi u ġenealoġiċi għall-kummerċ u l-importazzjonijiet fl-Unjoni ta’ annimali għat-tnissil u tal-prodotti ġerminali tagħhom (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 42 u l-Artikolu 43(2) tiegħu, Wara li kkunsidraw il-proposta mill-Kummissjoni Ewropea[1], Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kisbu l-opinjoni tal-Kumitat tar-Reġjuni[3], Filwaqt li jaġixxu skont il-proċedura leġiżlattiva ordinarja, Billi: (1) It-tnissil ta’ annimali domestiċi tal-ispeċi bovina, porċina, ovina, kaprina u ekwina, u f’livell anqas it-tnissil ta’ annimali ta’ speċi oħra, għandu post importanti fl-agrikoltura tal-Unjoni u huwa għajn ta’ dħul għall-komunità agrikola. It-tnissil ta’ annimali ta’ dawk l-ispeċi jkun inkuraġġit l-aktar jekk jintużaw annimali ta' razza pura għat-tnissil jew ħnieżer tat-tnissil ibridi ta’ kwalità ġenetika għolja reġistrata. (2) L-Istati Membri, għalhekk, għamlu ħilithom b’mod konsistenti, bħala parti mill-politika agrikola tagħhom, biex jippromwovu, xi minn daqqiet permezz ta’ investiment pubbliku, il-produzzjoni ta’ bhejjem ta’ karatteristika ġenetika partikolari li tissodisfa standards ta’ prestazzjoni definiti. Disparitajiet bejn dawk l-istandards għandhom il-potenzjal li joħolqu ostakli tekniċi għall-kummerċ tal-annimali għat-tnissil u l-prodotti ġerminali tagħhom u l-importazzjonijiet tagħhom fl-Unjoni. (3) Id-Direttiva tal-Kunsill 88/661/KEE tad-19 ta’ Diċembru 1988 dwar l-istandards żootekniċi applikabbli għal tnissil ta’ annimali tal-ispeċi tal-majjal[4], id-Direttiva tal-Kunsill 89/361/KEE tat-30 ta’ Mejju 1989 li tikkonċerna n-nagħaġ u l-mogħoż tar-razza għat-tagħmir[5], id-Direttiva tal-Kunsill 90/427/KEE tas-26 ta’ Ġunju 1990 dwar il-kondizzjonijiet żootekniċi u ġenealoġiċi li jirregolaw kummerċ intra-Komunitarju f’equidae[6], id-Direttiva tal-Kunsill 91/174/KEE tal-25 ta’ Marzu 1991 li tistabbilixxi l-ħtiġiet żootekniċi u tar-razza għall-tqegħid fis-suq tal-annimali ta' razza pura u li temenda d-Direttivi 77/504/KEE u 90/425/KEE[7], id-Direttiva tal-Kunsill 94/28/KE tat-23 ta’ Ġunju 1994 li tniżżel il-prinċipji dwar il-kondizzjonijiet żootekniċi u ġenealoġiċi applikabbli għall-importazzjonijiet minn pajjiżi terzi tal-annimali, is-semen, l-ova u l-embrijoni tagħhom, u li temenda d-Direttiva 77/504/KEE dwar l-annimali ta' razza pura tal-ispeċi bovina[8] u d-Direttiva tal-Kunsill 2009/157/KE tat-30 ta’ Novembru 2009 dwar l-annimali tal-ispeċi tal-bovini[9] ta’ razza pura għat-tnissil jipprovdu l-qafas legali għal leġiżlazzjoni tal-Unjoni dwar it-tnissil ta’ anninali ta' razza pura għat-tnissil tal-ispeċi bovina, porċina, ovina, kaprina u ekwina u ta’ ħnieżer tat-tnissil ibridi. L-għan ta' dawn id-Direttivi huwa l-iżvilupp tat-tnissil tal-bhejjem fl-Unjoni, filwaqt li fl-istess ħin jirregolaw il-kummerċ u l-importazzjonijiet fl-Unjoni ta’ annimali għat-tnissil u l-prodotti ġerminali tagħhom u b’hekk iżommu l-kompetittività tas-settur f’annimali għat-tnissil u fil-prodotti ġerminali tagħhom fl-Unjoni. (4) Id-Direttiva tal-Kunsill 87/328/KEE tat-18 ta’ Ġunju 1987 dwar l-aċċettazzjoni għall-iskopijiet tat-tnissil ta’ bhejjem tal-ifrat tar-refgħa ta’ razza pura[10], id-Direttiva tal-Kunsill 90/118/KEE tal-5 ta’ Marzu 1990 fuq l-aċċettazzjoni ta’ nisel pur tal-majjali tal-ifrat[11] u d-Direttiva tal-Kunsill 90/119/KEE tal-5 ta’ Marzu 1990 dwar it-tnissil minn razza differenti tal-majjali tal-ifrat[12] kienu adottati biex ma jħallux ikun hemm regoli nazzjonali b’rabta mal-aċċettazzjoni għal finijiet tat-tnissil ta’ annimali għat-tnissil tal-ispeċi bovina u porċina u mal-produzzjoni u l-użu tas-semen, l-ooċiti u l-embrijuni tagħhom li jikkostitwixxu projbizzjoni jew restrizzjoni fuq il-kummerċ fl-Unjoni jew ostakolu għalih kemm jekk fil-każ ta’ servizzi naturali, inseminazzjoni artifiċjali jew il-ġbir ta’ semen, ooċiti jew embrijuni. (5) Abbażi tad-Direttivi msemmijin fil-premessa 3, il-Kummissjoni, wara li kkonsultat mal-Istati Membri fil-qafas tal-Kumitat Żootekniku Permanenti mwaqqaf skont id-Deċiżjoni tal-Kunsill 77/505/KEE tal-25 ta’ Lulju 1977 li twaqqaf Kumitat Żootekniku Permanenti[13], adottat għadd ta’ deċiżjonijiet li jipprovdu kriterji speċifiċi għal speċi għall-approvazzjoni jew ir-rikonoxximent ta’ organizzazzjonijiet tat-tnissil u assoċjazzjonijiet ta’ nissiela (minn hawn 'il quddiem "soċjetajiet tat-tnissil"), id-dħul ta’ annimali għat-tnissil f’reġistri ta’ mrieħel, f’reġistri tal-bhejjem (minn hawn 'il quddiem "kotba tat-tnissil"), l-aċċettazzjoni ta’ annimali ekwini ta’ razza pura għat-tnissil u inseminazzjoni artifiċjali, għall-kontroll tal-prestazzjoni u evalwazzjoni ġenetika u t-twaqqif ta’ ċertifikati ta’ pedigree għall-kummerċ f’annimali għat-tnissil. (6) Il-Kummissjoni stabbiliet ukoll lista ta’ korpi tat-tnissil f’pajjiżi terzi u ċ-ċertifikati mudell ta’ pedigree għal importazzjonijiet fl-Unjoni ta’ annimali għat-tnissil, u s-semen, l-ooċiti u l-embrijuni tagħhom. (7) Il-leġiżlazzjoni tal-Unjoni dwar it-tnissil ta’ annimali ikkontribwiet ukoll għall-preservazzjoni ta’ riżorsi ġenetiċi ta’ annimali, għall-protezzjoni tal-bijodiversità ġenetika u għall-produzzjoni ta’ kwalità tipika li joqogħdu fuq il-karatteristiċi ereditarji speċifiċi ta’ razez lokali ta’ annimali domestiċi. (8) Id-Direttivi 88/661/KEE, 89/361/KEE, 90/427/KEE, 91/174/KEE, 94/28/KE u 2009/157/KE jixxiehbu ħafna fl-istruttura u l-kontenut. Diversi minn dawk id-Direttivi kienu emendati tul iż-żmien. Fl-interessi tas-sempliċità u l-konsistenza tal-leġiżlazzjoni tal-Unjoni, ikun xieraq li jkunu ssimplifikati r-regoli tal-Unjoni li hemm fihom. (9) Matul l-aħħar għoxrin sena l-Kummissjoni kellha twieġeb għal għadd sinifikanti ta’ lmenti mqajma minn nissiela u organizzazzjonijiet tat-tnissil b’rabta mat-traspożizzjoni u l-interpretazzjoni nazzjonali tal-liġi tal-Unjoni dwar tnissil ta’ annimali fi Stati Membri differenti. Biex tkun żgurata l-applikazzjoni uniformi tar-regoli tal-Unjoni dwar annimali għat-tnissil u biex ikunu evitati ostakoli għall-kummerċ f’annimali għat-tnissil u l-prodotti ġerminali tagħhom li jiġu minn diverġenzi fit-traspożizzjoni nazzjonali ta’ Direttivi, il-leġiżlazzjoni tal-Unjoni dwar kondizzjonijiet żootekniċi u ġenealoġiċi għal kummerċ fi u l-importazzjonijiet fl-Unjoni ta’ annimali għat-tnissil u fi prodotti ġerminali tagħhom għandha titniżżel f’Regolament. (10) Flimkien ma’ dan, l-esperjenza wriet li biex titħaffef l-applikazzjoni tar-regoli pprovduti f’dawk id-Direttivi għadd ta’ dispożizzjonijiet jeħtieġ ikollhom kliem aktar preċiż u terminoloġija aktar konsistenti. Fl-interessi taċ-ċarezza u l-konsistenza tal-leġiżlazzjoni tal-Unjoni, ikun jixraq ukoll li jingħataw aktar definizzjonijiet. (11) Iżda t-terminu "razza" għandu jibqa’ kunċett legali mhux iddeterminat li jħalli lil soċjetajiet ġenealoġiċi jiddeskrivu l-grupp ta’ annimali ta’ uniformità ġenetika suffiċjenti li huma jqisu bħala distinti minn annimali oħra ta’ dik l-ispeċi u li jdaħħluhom bl-axxendenti magħrufin tagħhom f’kotba tat-tnissil biex jirriproduċu l-karatteristiċi ġenotipiċi tagħhom permezz ta’ riproduzzjoni, skambju u għażla fil-qafas ta’ programm tat-tnissil stabbilit. (12) Dan ir-Regolament għandu jistabbilixxi r-regoli dwar il-kummerċ fi u l-importazzjonijiet fl-Unjoni ta’ annimali għat-tnissil u l-prodotti ġerminali tagħhom u l-importazzjoni tagħhom fl-Unjoni għall-promozzjoni ta’ programmi vijabbli tat-tnissil għat-titjib ta’ razez u għall-preservazzjoni tal-bijodiversità ġenetika ta’ annimali domestiċi. (13) Għaldaqstant ir-regoli dwar anninali ta' razza pura għat-tnissil stabbiliti f’dan ir-Regolament għandu jkollhom l-għan li jingħata aċċess għal kummerċ abbażi ta’ prinċipji maqbula applikabbli għar-rikonoxximent ta’ soċjetajiet ġenealoġiċi li jiġġestixxu razez u għall-approvazzjoni tal-programmi tat-tnissil rispettivi tagħhom. Dan ir-Regolament għandu jistabbilixxi wkoll kriterji li jirregolaw id-dħul ta’ annimali ta' razza pura għat-tnissil fil-klassijiet differenti tat-taqsima ewlenija ta’ kotba tat-tnissil, regoli għall-kontroll tal-prestazzjoni, l-evalwazzjoni ġenetika u l-aċċettazzjoni għal tnissil li huma riflessi fi proċeduri uniformi ta’ ċertifikazzjoni. (14) Bl-istess mod, ir-regoli dwar il-majjal ibridu għat-tnissil stabbiliti f’dan ir-Regolament għandu jkollhom l-għan li jingħata aċċess għal kummerċ abbażi ta’ prinċipji maqbula applikabbli għar-rikonoxximent ta’ operazzjonijiet tat-tnissil li jimmaniġġjaw inkroċjar fir-razez differenti ta' majjal ibridu għat-tnissil u għall-approvazzjoni tal-programmi tat-tnissil rispettivi tagħhom. Dan ir-Regolament għandu jistabbilixxi wkoll kriterji li jirregolaw id-dħul ta’ majjal ibridu għat-tnissil fit-taqsima ewlenija ta’ kotba tat-tnissil, regoli għall-kontroll tal-prestazzjoni, l-evalwazzjoni ġenetika u l-kriterji għall-aċċettazzjoni tat-tnissil tal-majjal ibridu għat-tnissil li huma riflessi fi proċeduri uniformi ta’ ċertifikazzjoni. (15) Minħabba li l-objettiv ta’ dan ir-Regolament, jiġifieri li jkun żgurat approċċ armonizzat għall-kummerċ u l-importazzjonijiet fl-Unjoni ta’ annimali għat-tnissil u tal-prodotti ġerminali tagħhom u għall-kontrolli uffiċjali li jkun meħtieġ li jsiru għal programmi tat-tnissil imwettqin minn soċjetajiet ġenealoġiċi u operazzjonijiet tat-tnissil, ma jistax jinkiseb b’mod suffiċjenti mill-Istati Membri f’livell nazzjonali u jista’, għalhekk, minħabba l-effett, il-kumplessità, il-karattru transkonfinali u internazzjonali tiegħu, ikun jista’ jinkiseb aħjar f’livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif imsemmi fl-Artikolu 5 tat-Trattat tal-Unjoni Ewropea. Minħabba li l-kamp ta’ applikazzjoni ta’ dan ir-Regolament huwa limitat għal dak li huwa meħtieġ biex jinkisbu l-objettivi tiegħu, huwa jħares ukoll il-prinċipju tal-proporzjonalità kif imsemmi fl-Artikolu 5(4) ta’ dak it-Trattat. (16) Il-kwalità tas-servizzi pprovduti minn soċjetajiet ġenealoġiċi u operazzjonijiet tat-tnissil u l-mod kif huma jevalwaw u jikklassifikaw annimali għandha impatt fuq il-valur ta’ annimali għat-tnissil fis-suq. Għaldaqstant, għandhom ikunu stabbiliti regoli għar-rikonoxximent ta’ soċjetajiet ġenealoġiċi u ta’ operazzjonijiet tat-tnissil abbażi ta’ kriterji armonizzati tal-Unjoni u tas-superviżjoni tagħhom mill-awtorità kompetenti tal-Istati Membri biex ikun żgurat li r-regoli stabbiliti minnhom ma joħolqux disparitajiet bejn programmi tat-tnissil u standards tat-tnissil u b’hekk jinħolqu ostakoli tekniċi għall-kummerċ fl-Unjoni. (17) Proċeduri simili għal dawk stabbiliti fid-Direttivi 88/661/KEE, 89/361/KEE, 90/427/KEE, 91/174/KEE, 94/28/KE u 2009/157/KE għall-elenkar ta’ soċjetajiet ġenealoġiċi rikonoxxuti u operazzjonijiet tat-tnissil, inklużi l-aġġornament, it-trażmissjoni u l-pubblikazzjoni tal-listi, għandhom ikunu pprovduti f’dan ir-Regolament. (18) Id-dritt ta' rikonoxximent ta' soċjetà tat-tnissil jew ta' operazzjoni tat-tnissil li tissodisfa l-kriterji stabbiliti hija prinċipju fundamentali tal-leġiżlazzjoni żooteknika tal-Unjoni. Il-ħarsien tal-attività ekonomika ta' soċjetà tat-tnissil diġà rikonoxxuta m'għandux jibqa' jiġġustifika l-oġġezzjoni min-naħa tal-awtorità kompetenti li tirrikonoxxi soċjetà tat-tnissil oħra għall-istess razza. L-istess jgħodd għall-approvazzjoni tal-estensjoni ġeografika ta' programm tat-tnissil li jitwettaq fuq l-istess razza jew fuq annimali għat-tnissil li jistgħu jingħażlu minn fost il-popolazzjoni tat-tnissil tas-soċjetà tat-tnissil eżistenti. Iżda l-awtorità kompetenti għandu jkollha l-bażi legali li tirrifjuta rikonoxximent jew approvazzjoni meta jkun hemm jew riskju sustanzjat li rikonoxximent bħal dak jippreġudika l-preservazzjoni ta’ razza rari jew jippreġudika l-protezzjoni tad-diversità ġenetika. (19) Minħabba li l-preservazzjoni ta’ razez rari teħtieġ li jkunu stabbiliti u rrikonoxxuti soċjetajiet ġenealoġiċi b’għadd limitat ta’ annimali għat-tnissil fil-kotba tat-tnissil tagħhom, l-għadd ta’ annimali għat-tnissil imdaħħal f’kotba tat-tnissil m’għandux b’mod ġenerali jkun kondizzjoni essenzjali għar-rikonoxximent ta’ soċjetà tat-tnissil, u l-approvazzjoni tal-programm tat-tnissil tagħha, anki aktar mir-rikonoxximent, titwettaq nazzjonalment filwaqt li annimali għat-tnissil adatti setgħu jkunu ddaħħlu f’kotba tat-tnissil fi Stati Membri oħra jew f’pajjiżi terzi. (20) Soċjetajiet ġenealoġiċi u operazzjonijiet tat-tnissil rikonoxxuti fi Stat Membru wieħed għandu jkollhom il-possibbiltà jimplimentaw il-programm approvat tat-tnissil tagħhom fi Stat Membru wieħed ieħor jew aktar biex ikun żgurat l-aqwa użu li jista’ jkun hemm ta’ annimali għat-tnissil ta’ valur ġenetiku għoli bħala fattur importanti ta’ produzzjoni fl-Unjoni. Għal dan l-għan proċedura sempliċi ta’ notifika għandha tiżgura li l-awtorità kompetenti fl-Istat Membru l-ieħor tkun taf dwar l-attività maħsuba. (21) Biex ma jkunx hemm konflitti għall-ġejjieni bejn soċjetajiet ġenealoġiċi li jfittxu li jipprovdu s-servizzi tagħhom lil nissiela u awtoritajiet li jirrifjutaw rikonoxximent ta’ soċjetajiet ġenealoġiċi ġodda li jikkompetu ma’ oħrajn eżistenti kien meħtieġ li r-rikonoxximent formali tas-soċjetà tat-tnissil jew tal-organizzazzjoni tat-tnissil jinfired mill-approvazzjoni tal-programm tat-tnissil maħsub. (22) Minn diversi lmenti li l-Kummissjoni kellha tittratta matul l-aħħar snin jidher li dan ir-Regolament għandu jipprovdi regoli ċari li jirregolaw ir-relazzjoni bejn is-soċjetà tat-tnissil li tistabbilixxi reġistru tad-dixxendenti għaż-żwiemel tar-razza għal razza partikolari ta’ anninali ta' razza pura għat-tnissil tal-ispeċi ekwini u organizzazzjoni li tgħid li l-ktieb tat-tnissil tal-oriġini ta’ dik ir-razza jkun tagħha. (23) Il-Kummissjoni għandu jkollha s-setgħa tadotta atti delegati li jemendaw l-Anness I biex tadatta l-kriterji għar-rikonoxximent ta’ soċjetajiet ġenealoġiċi u operazzjonijiet tat-tnissil u għall-approvazzjoni ta’ programmi tat-tnissil għal żviluppi fis-settur tat-tnissil. (24) Huwa meħtieġ li tkun iċċarata r-relazzjoni bejn nissiela u soċjetajiet ġenealoġiċi u operazzjonijiet tat-tnissil l-aktar biex ikun żgurat id-dritt tagħhom ta’ prinċipju ta’ sħubija f’soċjetajiet ġenealoġiċi u li operazzjonijiet tat-tnissil jieħdu sehem fil-programm tat-tnissil fiż-żona ġeografika fejn jitwettaq. Soċjetajiet ġenealoġiċi għandu jkollhom regoli li ma jħallux ikun hemm diskriminazzjoni kontra nissiela minħabba l-oriġini tagħhom u għandhom jipprovdu minimu ta’ servizz. (25) L-esperjenza miksuba, partikolarment fl-applikazzjoni tad-Direttiva 90/427/KEE, u limitatament anqas tad-Direttivi 89/361/KEE u 2009/157/KE, tindika li hemm ħtieġa ta’ aktar regoli preċiżi għas-soluzzjoni effikaċi ta’ tilwimiet bejn nissiela minn naħa waħda u soċjetajiet ġenealoġiċi minn naħa oħra abbażi ta’ regoli ta’ proċedura stabbiliti b’mod ċar u ta’ drittijiet u dmirijiet deskritti ta’ membri. Dan jintlaħaq l-aħjar jekk il-kwistjonijiet jiġu riżolti fis-sistema legali tal-istati Membri fejn iqumu l-istess kwistjonijiet. Il-Kummissjoni għanha tkun involuta biss fil-kwistjonijiet li jqumu bejn dawk l-entitajiet li jinsabu fi Stati Membri differenti u li ma jistgħux jiġu riżolti b'mod effettiv permezz tas-sistemi legali tal-Istati Membri fejn qiumu l-istess kwistjonijiet. (26) Soċjetajiet ġenealoġiċi li jistabbilixxu u jżommu kotba tat-tnissil għal anninali ta' razza pura għat-tnissil tal-ispeċi bovina, porċina, ovina, kaprina u ekwina u operazzjonijiet tat-tnissil li jistabbilixxu u jżommu reġistri ta’ razez għal ħnieżer tat-tnissil ibridi għandhom idaħħlu fil-kotba tat-tnissil u fir-reġistri ta’ razez tagħhom annimali għat-tnissil mingħajr diskriminazzjoni fir-rigward tal-Istat Membru ta’ oriġini tal-annimali jew ta’ sidhom u jikklassifikaw fejn ikun previst fil-programm tat-tnissil dawk l-annimali skont il-merti tagħhom. (27) Soċjetajiet ġenealoġiċi għandhom jitħallew ukoll jistabbilixxu taqsimiet supplimentari biex jaġġornaw fil-programm tat-tnissil tagħhom dawk l-annimali li ma jissodisfawx il-kriterji għal anninali ta' razza pura għat-tnissil tar-razza konċernata. (28) Iżda soċjetajiet ġenealoġiċi li jżommu kotba tat-tnissil għal ċerti anninali ta' razza pura għat-tnissil tal-ispeċi ekwina għandhom jitħallew ikomplu jistabbilixxu kriterji għal dħul f’dawk il-kotba tat-tnissil ta’ annimali ekwini ta’ razza pura tal-ispeċi ekwina abbażi tal-ħtieġa li jkun irregolarizzat id-dħul ta’ annimali ekwini bħal dawn meta jkunu prodotti bl-użu ta’ metodi ta’ riproduzzjoni artifiċjali. (29) Bl-eċċezzjoni tal-equidae, l-annimali kollha tat-tnissil ta’ razza pura jiddaħħlu f’kotba tat-tnissil skont il-leġiżlazzjoni tal-unjoni dwar is-saħħa tal-annimali fejn tidħol l-identifikazzjoni. Fil-każ ta’ anninali ta' razza pura għat-tnissil tal-ispeċi ekwina, soċjetajiet ġenealoġiċi jagħmlu wkoll l-identifikazzjoni ta’ żwiemel u ħmir li huma jdaħħlu jew jirreġistraw għal dħul fil-kotba tat-tnissil tagħhom u joħorġu dokumenti ta’ identifikazzjoni (passaporti). B’hekk huma jagħtu servizz mhux biss lil nissiela, iżda wkoll lill-awtorità kompetenti responsabbli għall-identifikazzjoni u reġistrazzjoni ta’ annimali ta’ rziezet. Iżda din is-sistema wasslet biex inħolqu ħafna korpi ta’ ħruġ ta’ passaporti li wrew bil-provi li kienu jikkumplikaw kontrolli uffiċjali dwar konformità mal-leġiżlazzjoni tal-Unjoni dwar l-iġjene alimentari u mediċini veterinarji f’dawk il-każijiet fejn informazzjoni essenzjali ma kinitx tista’ tinkiseb faċilment minn awtoritajiet veterinarji kompetenti, pereżempju fin-nuqqas ta’ database ċentrali, nuqqas ta’ ħarsien ta’ standards għoljin komuni għall-kwalità tad-dokumenti ta’ identifikazzjoni u nuqqas ta’ superviżjoni uffiċjali. Huwa, għalhekk, meħtieġ li anki anninali ta' razza pura għat-tnissil tal-ispeċi ekwina jiddaħħlu fil-kotba tat-tnissil rispettivi tagħhom skont l-identifikazzjoni tagħhom ta’ saħħa tal-annimali, filwaqt li tingħata l-possibbiltà lil awtoritajiet veterinarji kompetenti li jiddelegaw taħt ċerti kondizzjonijiet lil soċjetajiet ġenealoġiċi rikonoxxuti il-ħruġ uffiċjali ta’ dokumenti ta’ identifikazzjoni għal anninali ta' razza pura għat-tnissil tal-ispeċi ekwina. (30) Biex ikun żgurat li l-kondizzjonijiet għal dħul fil-kotba tat-tnissil ta’ anninali ta' razza pura għat-tnissil u li r-reġistrazzjoni ta’ ħnieżer tat-tnissil ibridi f’reġistri ta’ razez ikunu jistgħu jiġu adattati għal żviluppi fis-settur tat-tnissil il-Kummissjoni għandu jkollha s-setgħa li tadotta atti delegati biex temenda l-Anness II b’dan il-mod. (31) L-aċċettazzjoni ta’ annimali għat-tnissil għal finijiet tat-tnissil, għal servizz naturali jew għal riproduzzjoni assistita għandha tkun irregolata f’livell tal-Unjoni biex ma jkunx hemm ostakoli għall-kummerċ, l-aktar meta annimali għat-tnissil bħal dawn ikun sarilhom kontroll tal-prestazzjoni jew evalwazzjoni ġenetika magħmulin skont ir-regoli stabbiliti f’dan ir-Regolament u b’mod partikolari fl-Anness III tiegħu. (32) Filwaqt li r-regoli għall-kontroll tal-prestazzjoni u l-evalwazzjoni ġenetika kienu stabbiliti fil-livell tal-Unjoni għal annimali għat-tnissil tal-ispeċi bovina, porċina, ovina u kaprina b’karatteristiċi limitati, ir-rekwiżiti versatili għal razez, użijiet u għażliet differenti ta’ anninali ta' razza pura għat-tnissil tal-ispeċi ekwina sal-lum żammew milli ssir l-armonizzazzjoni tagħhom. Minflok, ir-regoli speċifiċi għar-razza fejn jidħol il-kontroll tal-prestazzjoni u l-evalwazzjoni ġenetika bħalissa huma stabbiliti mir-reġistru għaż-żwiemel tar-razza dwar l-oriġini tar-razza. (33) Il-kummissjoni għandha tingħata s-setgħa li tistabbilixxi l-kundizzjonijiet għall-kontroll tal-prestazzjoni u l-evelwazzjoni ġenetika anki għall-annimali għat-tnissil ta' razza pura tal-ispeċi ekwini u biex temenda l-kundizzjonijiet attwali fl-Anness III biex jitqiesu l-avvanzi tekniċi u xjentifiċi jew l-iżviluppi fl-ambjent legali li jinfluwenzaw il-kontrolli, bħalma hu r-Regolament tal-Kunsill (KE) Nru 1234/2007 tat- 22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS)[14], jew biex jinkludu, b'talba tal-Istati Membri, il-kundizzjonijiet dwar il-kontroll tal-prestazzjoni u l-evalwazzjoni ġenetika għall-annimali għat-tnissil ta' razza pura tal-ispeċi ekwini. (34) Il-kontroll tal-prestazzjoni u l-evalwazzjoni ġenetika jistgħu jsiru minn istituzzjonijiet nominati mis-soċjetà tat-tnissil jew mill-operazzjoni tat-tnissil. Dawk l-istituzzjonijiet nominati għandhom jikkooperaw maċ-ċentri ta’ referenza tal-Unjoni Ewropea nominati mill-Kummissjoni. Il-Kummissjoni għandha, għalhekk, ikollha s-setgħa tinnomina permezz ta’ atti implimentattivi ċentri ta’ referenza tal-Unjoni Ewropea, u għandhom jingħataw is-setgħat meħtieġa lill-Kummissjoni biex tadotta atti delegati li jiddeskrivu d-dmirijiet u l-funzjonijiet tagħhom, meta jkun meħtieġ billi jkun emendat l-Anness IV. Dawk iċ-ċentri ta’ referenza jikkwalifikaw għal għajnuna mill-Unjoni skont id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju[15]. Fil-każ ta’ anninali ta' razza pura għat-tnissil tal-speċi bovina, il-kontroll tal-prestazzjoni u l-evalwazzjoni ġenetika magħmulin minn soċjetà tat-tnissil huma bħalissa megħjunin mill-Interbull Centre, mill-korp ta’ referenza tal-Unjoni Ewropea nominat bid-Deċiżjoni tal-Kunsill 96/463/KE tat-23 ta’ Lulju 1996 li tinnomina l-korp ta’ riferenza responsabbli biex jikkollabora ħalli jagħmel l-istess il-metodi tal-ittestjar u l-evalwazzjoni tar-riżultati għal annimali ekwini ta’ razza pura tal-ispeċi tal-bovini[16] (35) Minħabba li hemm dispożizzjonijiet dettaljati f’dan ir-Regolament għat-tnissil ta’ annimali tal-ispeċi bovina, porċina, ovina, kaprina u tal-ispeċi ekwina biss, huwa meħtieġ li l-Kummissjoni jkollha s-setgħa tadotta atti delegati dwar ir-rikonoxximent ta’ soċjetajiet ġenealoġiċi, l-approvazzjoni ta’ programmi tat-tnissil, id-dħul ta’ annimali għat-tnissil f’kotba tat-tnissil, il-kontroll tal-prestazzjoni u l-evalwazzjoni ġenetika u l-aċċettazzjoni għal tnissil, kif ukoll tadotta atti implimentattivi għaċ-ċertifikati żootekniċi li jkunu tal-kummerċ fi u l-importazzjonijiet fl-Unjoni ta’ annimali għat-tnissil ta’ speċi oħra jekk dan ikun meħtieġ biex jitneħħaew ostakoli għall-kummerċ. (36) L-importazzjoni ta’ annimali għat-tnissil u tal-prodotti ġerminali tagħhom hija essenzjali għall-agrikoltura Ewropea. Importazzjonijiet ta’ annimali għat-tnissil u tal-prodotti ġerminali tagħhom għandhom, għalhekk, isiru f’kondizzjonijiet li jkunu ħafna skont dawk ir-regoli applikabbli għall-kummerċ bejn l-Istati Membri. Madankollu, l-annimali għat-tnissil u l-prodotti ġerminali tagħhom għandhom ikunu intitolati għall-inklużjoni fit-taqsima ewlenija ta' ktieb tat-tnissil jew ta' reġistru tat-tnissil fl-Unjoni kemm-il darba l-livell tal-kontrolli uffiċjali imwettqa fil-pajjiż terz esportatur ikunu żguraw l-istess ċertezza ta' dettalji tar-razza u l-istess riżultati tal-kontroll tal-prestazzjoni u l-evalwazzjoni ġenetika bħal dawk tal-Unjoni. Barra minn dan, il-korpi tat-tnissil fil-pajjiżi terzi għandhom jaċċettaw bħala reċiproċità l-annimali għat-tnissil u l-prodotti ġerminali tagħhom mis-soċjetà tat-tnissil rispettiva u mill-operazzjoni tat-tnissil rikonoxxuti fl-Unjoni. (37) Ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana[17] jipprovdi li għandha tkun stabbilita mill-Kummissjoni nomenklatura ta’ merkanzija, jiġifieri ‘in-Nomenklatura Magħquda', jew fil-forma mqassra ‘NM', li tissodisfa f’daqqa r-rekwiżiti tat-Tariffa Doganali Komuni, l-istatistika tal-kummerċ barrani tal-Komunità u politiki oħra tal-Unjoni dwar l-importazzjoni jew l-esportazzjoni ta’ oġġetti. L-Anness I ta’ dak ir-Regolament jelenka l-kodiċijiet tan-NM għal anninali ta' razza pura għat-tnissil tal-ispeċi bovina, porċina, ovina, kaprina u tal-ispeċi ekwina u ta’ semen bovina u jindika li huma jkunu eżentati mir-rata konvenzjonali ta’ dazji. F’dak il-każ, dawk l-annimali u l-prodotti ġerminali tagħhom għandu jkollhom magħhom iċ-ċertifikat żootekniku adatt biex jikkonferma l-klassifikazzjoni tagħhom bħala anninali ta' razza pura għat-tnissil jew bħala prodotti ġerminali tagħhom. (38) Malli jidħlu fl-Unjoni dawk l-annimali għat-tnissil u l-prodotti ġerminali tagħhom għandhom jagħmlu mhux biss il-kontrolli veterinarji skont id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE[18] u d-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi iżda wkoll il-kontrolli żootekniċi meħtiġa msemmija f’dan ir-Regolament[19]. Barra minn hekk, dawn il-prodotti għandhom isirulhom ukoll il-kontrolli żootekniċi neċessarji stipulati f'dan ir-Regolament. (39) Il-Kummissjoni adottat Proposta għal Regolament tal-Parlament Ewropew u tal-Kunsill dwar kontrolli uffiċjali u attivitajiet uffiċjali oħra mwettqin biex tkun żgurata l-applikazzjoni tal-liġi dwar l-ikel u l-għalf, ta’ regoli dwar is-saħħa u t-trattament xieraq tal-annimal, is-saħħa tal-pjanti, materjal riproduttiv ta’ pjanti, prodotti ta’ protezzjoni tal-pjanti u li jkunu emendati r-Regolamenti (KE) Nru 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, ir-Regolamenti (UE) Nru 1151/2012, [….]/2013, u d-Direttivi 98/58/KE, 1999/74/KE, 2007/43/KE, 2008/119/KE, 2008/120/KE u 2009/128/KE (Regolamenti dwar kontrolli uffiċjali)[20]. Dak ir-Regolament huwa maħsub li jirrevoka r-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali[21] u d-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Kommunitarju ta’ ċertu annimali ħajjin u prodotti bil-ħsieb tat-tlestija tas-suq intern[22] u d-Direttivi 91/496/KEE u 97/78/KE u li jinkorpora ċerti regoli stabbiliti f’dawk l-atti f’dak ir-Regolament ġdid, bl-adattamenti meħtieġa. Iżda mhux maħsub li jkunu inklużi l-kondizzjonijiet żootekniċi u ġenealoġiċi għall-kummerċ u l-importazzjonijiet fl-Unjoni ta’ annimali għat-tnissil u tal-prodotti ġerminali tagħhom ta' annimali għat-tnissil u l-prodotti ġerminali tagħhom fil-kamp ta’ applikazzjoni ta’ dak ir-Regolament. Għalhekk huwa meħtieġ li jkunu stabbiliti regoli dwar kontrolli uffiċjali u attivitajiet uffiċjali oħra dwar annimali għat-tnissil u l-prodotti ġerminali tagħhom f’dan ir-Regolament. (40) Għall-applikazzjoni effikaċi ta’ regoli tal-Unjoni dwar annimali għat-tnissil u l-prodotti ġerminali tagħhom stabbiliti f’dan ir-Regolament, huwa meħtieġ li l-awtoritajiet kompetenti tal-Istati Membri jikkooperaw bejniethom u jipprovdu assistenza amministrattiva kull meta jkun meħtieġ. Għaldaqstant għandhom ikunu stabbiliti regoli ġenerali dwar assistenza amministrattiva u kooperazzjoni, simili għal dawk stabbiliti bħalissa fit-Titolu IV tar-Regolament (KE) Nru 882/2004 tal-Parlament Ewropew u tal-Kunsill, bl-adattamenti meħtieġa, f’dan ir-Regolament. (41) Meta kontrolli uffiċjali fl-Istati Membri jew verifiki ta’ importazzjonijiet fl-Unjoni ta’ annimali għat-tnissil u tal-prodotti ġerminali tagħhom ikunu kixfu nuqqas ta’ konformità mar-rekwiżiti żootekniċi u ġenealoġiċi stabbiliti għal importazzjonijiet bħal dawn f’dan ir-Regolament li x’aktarx joħolqu taqlibiet fil-kummerċ ta’ annimali għat-tnissil u tal-prodotti ġerminali tagħhom fl-Unjoni, il-Kummissjoni għandu jkollha s-setgħa b’dan ir-Regolament li tadotta miżuri speċjali biex tillimita l-impatt ta’ nuqqas ta’ konformità bħal dan. (42) L-awtorità kompetenti tal-Istati Membri għandu jkollha wkoll is-setgħat meħtieġa li tinforza regoli żootekniċi u ġenealoġiċi tal-Unjoni dwar annimali għat-tnissil stabbiliti f’dan ir-Regolament, inkluża s-sospensjoni tal-approvazzjoni ta’ programm tat-tnissil jew l-irtirar tar-rikonoxximent ta’ soċjetà tat-tnissil jew ta’ operazzjoni tat-tnissil fil-każ ta’ nuqqas ta’ konformità mar-regoli żootekniċi u ġenealoġiċi stabbiliti f’dan ir-Regolament. (43) Il-Kummissjoni għandha twettaq kontrolli fl-Istati Membri kif jixraq u b’mod partikolari meqjusin ir-riżultati tal-kontrolli uffiċjali mwettqin mill-Istati Membri biex tiżgura l-applikazzjoni tar-regoli żootekniċi u ġenealoġiċi stabbiliti f’dan ir-Regolament fl-Istati Membri kollha. (44) Bil-għan li jkunu stabbiliti l-listi ta’ pajjiżi terzi minn fejn għandu jitħallu jkun hemm importazzjonijiet fl-Unjoni ta’ annimali għat-tnissil u tas-semen, l-ooċiti u l-embrijuni tagħhom, li jitfasslu l-kondizzjonijiet għal importazzjonijiet bħal dawn, li tinkiseb informazzjoni relatata mal-funzjonament ta’ ftehimiet bilaterali u meta hekk ikun ġustifikat minħabba kull ksur serju tal-kondizzjonijiet għal importazzjonijiet bħal dawn stabbiliti f’dan ir-Regolament, il-Kummissjoni għandu jkollha s-setgħa tagħmel kontrolli f’pajjiżi terzi f’isem l-Unjoni, skont il-każ. (45) Minħabba li d-Direttivi 88/661/KEE, 89/361/KEE, 90/427/KEE, 94/28/KE u 2009/157/KE għandhom ikunu rrevokati u jkunu ssostitwiti minn dan ir-Regolament, huwa wkoll meħtieġ li jkunu rrevokati l-atti tal-Kummissjoni adottati skont dawk id-Direttivi u jkunu ssostitwiti jew minn atti delegati jew minn atti implimentattivi adottati skont dan ir-Regolament. Għaldaqstant il-Kummissjoni għandu jkollha s-setgħa tadotta dawk l-atti delegati jew implimentattivi. (46) Biex tkun żgurata l-applikazzjoni sewwa ta’ dan ir-Regolament u biex ikun issupplimentat, jew biex ikunu emendati l-Annessi I sa V tiegħu, is-setgħa li jkunu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tal-proċeduri u l-kriterji użati u l-kondizzjonijiet meħtieġa biex ikunu rrikonoxxuti soċjetajiet ġenealoġiċi u operazzjonijiet tat-tnissil, approvati programmi tat-tnissil, jiddaħħlu annimali f’kotba tat-tnissil u f’reġistri ta’ razez, aċċettati annimali għat-tnissil għal tnissil, riproduzzjoni naturali u assistita, isir kontroll tal-prestazzjoni u evalwazzjonijiet ġenetiċi, iddefiniti r-rekwiżiti żootekniċi u ġenealoġiċi għall-kummerċ fi u l-importazzjonijiet minn terzi ta’ annimali għat-tnissil u tal-prodotti ġerminali tagħhom, deskritti d-dmirijiet u l-funzjonijiet ta’ ċentru ta’ referenza. (47) Is-setgħa li tadotta atti skont l-Artikolu 290 tat-Trattat b'rabta mal-kummerċ ta' annimali ta' razza pura għat-tnissil u l-prodotti ġerminali tagħhom ta' speċijiet oħra għajr dik bovina, porċina, ovina, kaprina u ekwina u b'rabta mal-importazzjoni tagħhom fl-Unjoni għandha tiġi delegata lill-Kummissjoni sabiex ikun possibbli għall-Istati Membri li jirreaġixxu għat-tfixkil fil-kummerċ, imma aktar minn hekk ir-raġuni tkun biex jirreaġixxu meta xi razza rari tiġi f'xifer l-estinzjoni jew meta titqiegħed f'riskju il-protezzjoni għad-diversità ġenetika. (48) Huwa ta’ importanza partikolari li l-Kummissjoni tagħmel konsultazzjonijiet xierqa matul ix-xogħol tagħha ta’ tħejjija, inkluż f’livell espert. Il-Kummissjoni, meta tkun qed tħejji u tfassal atti delegati, għandha tiżgura trażmissjoni simultanja, f’waqtha u xierqa ta’ dokumenti rilevanti lill-Parlament Ewropew u lill-Kunsill. (49) Biex ikunu żgurati kondizzjonijiet uniformi għall-implimentazzjoni tad-dispożizzjonijiet f’dan ir-Regolament dwar l-elenkar ta’ soċjetajiet ġenealoġiċi u l-operazzjonijiet tat-tnissil, in-nomina ta’ ċentri ta’ referenza biex ikun żgurat li metodi tal-kontroll tal-prestazzjoni u ta’ evalwazzjoni ġenetika għal annimali għat-tnissil ikunu applikati b’mod uniformi, il-mudelli għal ċertifikati żootekniċi li jkunu ma’ annimali għat-tnissil u mal-prodotti ġerminali tagħhom u ċerti regoli dwar it-twettiq ta’ kontrolli uffiċjali, għandhom jingħataw setgħat implimentattivi lill-Kummissjoni. Dawk is-setgħat għandhom ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[23]. (50) Ir-regoli stabbiliti fid-Direttivi tal-Kunsill 87/328/KEE, 88/661/KEE, 89/361/KEE, 90/118/KEE, 90/119/KEE, 90/427/KEE, 91/174/KEE, 94/28/KE u 2009/157/KE u fid-Deċiżjoni tal-Kunsill 96/463/KE għandhom ikunu ssostitwiti mir-regoli stabbiliti f’dan ir-Regolament u f’atti delegati u implimentattivi tal-Kummissjoni adottati skont dan ir-Regolament. Għaldaqstant dawk l-atti legali għandhom, għalhekk, ikunu rrevokati. (51) Id-Deċiżjoni tal-Kummissjoni 84/247/KEE tas-27 ta’ April 1984 li tniżżel il-kriterji għall-għarfien tal-organizzazzjonijiet u l-assoċjazzjonijiet ta' dawk li jrabbu, u li jżommu jew jistabilixxu kotba tar-razza tal-merħla għall-bovini tal-ifrat ta' razza pura[24], id-Deċiżjoni tal-Kummissjoni 84/419/KEE tad-19 ta’ Lulju 1984 li tistabbilixxi l-kriterji biex ikunu rreġistrati l-ifrat fil-kotba tal-merħliet[25], id-Deċiżjoni tal-Kummissjoni 2006/427/KE tal-20 ta’ Ġunju 2006 li tistabbilixxi l-metodi ta' monitoraġġ tal-prestazzjoni u l-metodi tal-ivvalutar tal-valur ġenetiku tal-bovini mnissla minn razza pura[26], id-Deċiżjoni tal-Kummissjoni 89/501/KEE tat-18 ta’ Lulju 1989 li tippreskrivi l-kriterji għal approvazzjoni u sorveljanza tal-assoċjazzjonijiet ta’ min irabbi u organizzazzjonijiet għat-tinissil li jistabbilixxu jew iżommu kotba tal-merħliet għal majjali ta’ razza pura għat-tnissil[27], id-Deċiżjoni tal-Kummissjoni 89/502/KEE tat-18 Lulju 1989 li tippreskrivi l-kriterji li jirregolaw id-dħul fil-kotba tal-merħliet għal majjali ta’ razza pura għat-tnissil[28], id-Deċiżjoni tal-Kummissjoni 89/504/KEE tat-18 ta’ Lulju 1989 li tistipula l-kriterji għall-approvazzjoni u sorveljanza ta’ assoċjazzjonijiet ta’ min irabbi, organizzazzjonijiet tat-tagħmir u impriżi privati li jwaqqfu jew jistabbilixxu reġistri għal majjal ibridu għat-tnissil[29], id-Deċiżjoni tal-Kummissjoni 89/505/KEE tat-18 ta’ Lulju 1989 li jistipulaw il-kriterji li jirregolaw dħul fir-reġistri għal majjal ibridu għat-tnissil[30], id-Deċiżjoni tal-Kummissjoni 89/507/KEE tat-18 ta’ Lulju 1989 li tistipula metodi għall-immonitorjar tal-qadi u għall-assessjar tal-valur ġenetiku ta’ majjali tar-razza u ibridi tat-tnissil[31], id-Deċiżjoni tal-Kummissjoni 90/254/KEE tal-10 ta’ Mejju 1990 li tfassal il-kriterji għall-approvazzjoni tal-organizzazzjonijiet u l-assoċjazzjonijiet ta’ nissiela liema jistabbilixxu jew iżommu kotba tal-merħliet tan-nagħaġ u l-mogħoż tat-tnissil ta’ razza pura[32], id-Deċiżjoni tal-Kummissjoni 90/255/KEE tal-10 ta’ Mejju 1990 li tistabbilixxi l-kriterji għad-dħul regolat fil-kotba tal-merħliet għan-ngħaġ u mogħoż tat-tnissil ta’ razza pura[33], id-Deċiżjoni tal-Kummissjoni 90/256/KEE tal-10 ta’ Mejju 1990 li tistabbilixxi metodi għall-munitraġġ tal-kapaċità u għall-valutazzjoni tal-valur ġenetiku tan-ngħaġ u tal-mogħoż tat-tnissil ta’ razza pura[34], id-Deċiżjoni tal-Kummissjoni 90/257/KEE tal-10 ta’ Mejju 1990 li tfassal kriterji għall-aċċettazzjoni għal skopijiet tat-tnissil ta’ ngħaġ u mogħoż ta’ razza pura u l-użu tas-semen, ova jew embryos tagħhom[35], id-Deċiżjoni tal-Kummissjoni 92/353/KEE tal-11 ta’ Ġunju 1992 li tippreskrivi l-kriterji għall-approvazzjoni jew l-għarfien ta' organizzazzjonijiet u assoċjazzjonijiet li jżommu jew jistabbilixxu kotba stud għal equidae reġistrati[36], id-Deċiżjoni tal-Kummissjoni 96/78/KE tal-10 ta’ Jannar 1996 li tistabbilixxi l-kriterji biex jitniżżlu u jiġu reġistrati l-equidae fil-kotba li jkun fihom ir-razez taż-żwiemel għal skopijiet ta’ tagħmir[37] kienu adottati skont l-atti bażiċi msemmijin fil-premessa 46 bi kriterji speċifiċi għal speċi għall-approvazzjoni jew ir-rikonoxximent ta’ soċjetajiet ġenealoġiċi u operazzjonijiet tat-tnissil, id-dħul ta’ annimali għat-tnissil f’kotba tat-tnissil, l-aċċettazzjoni għal tnissil u l-inseminazzjoni artifiċjali, għall-kontroll tal-prestazzjoni u l-evalwazzjoni ġenetika. Dan ir-Regolament jipprovdi regoli li jissostitwixxu dawk stabbiliti fl-atti tal-Kummissjoni msemmijin hawn fuq. (52) Regoli simili għal dawk stabbiliti fid-Deċiżjoni tal-Kummissjoni 92/354/KEE tal-11 ta’ Ġunju 1992 li tipprovdi ċerti regoli biex tiġi żgurata l-koordinazzjoni bejn organizzazzjonijiet jew assoċjazzjonijiet li jżommu jew jistabbilixxu kotba ta’ annimali maskili miżmumin għar-razza ta’ equidae reġistrati[38] huma stabbiliti f’dan ir-Regolament. (53) Id-Deċiżjoni tal-Kummissjoni 89/503/KEE tat-18 ta’ Lulju 1989 li tippreskrivi ċ-ċertifikat għal ħnieżer tar-razza tat-tagħmir, is-semen, il-bajd (ova) u l-embrijoni tagħhom[39], id-Deċiżjoni tal-Kummissjoni 89/506/KEE tat-18 ta’ Lulju 1989 li tippreskrivi ċ-ċertifikat ta’ majjal ibridu għat-tnissil, l-isperma, l-ova u l-embrijuni tagħhom[40], id-Deċiżjoni tal-Kummissjoni 90/258/KEE tal-10 ta’ Mejju 1990 li tfassal għal ċertifikati żootekniċi għal razza ta’ ngħaġ u mogħoż tat-tnissil pur, is-semen, bajd u embriji tagħhom[41], id-Deċiżjoni tal-Kummissjoni 96/79/KE tat-12 ta’ Jannar 1996 li tistabilixxi ċ-ċertifikati żootekniċi tas-semen, tal-ova u tal-embriji mill-ekwidi rreġistrati[42], id-Deċiżjoni tal-Kummissjoni 2005/379/KE tas-17 ta’ Mejju 2005 dwar iċ-ċertifikati tal-pedigree u l-partikolaritajiet għall-annimali tat-trobbija ta’ razza pura mis-speċi bovina, l-isperma, il-bajd u l-embrijuni tagħhom[43], ir-Regolament tal-Kummissjoni (KE) Nru 504/2008 tas-6 ta’ Ġunju 2008 li jimplimenta d-Direttivi tal-Kunsill 90/426/KEE u 90/427/KEE fir-rigward tal-metodi għall-identifikazzjoni tal-equidae[44], id-Deċiżjoni tal-Kummissjoni 96/509/KE tat-18 ta’ Lulju 1996 li tistipula l-ħtiġijiet tal-linja tan-nisel u ħtiġijiet żootekniċi għall-importazzjoni tas-semen ta’ ċerti annimali[45] kienu adottati skont atti bażiċi msemmijin fil-premessa 45. (54) Biex tkun żgurata ċ-ċertezza legali u biex tkun evitata duplikazzjoni, ir-revoka tal-atti tal-Kunsill għandu jkollha effett meta d-Deċiżjonijiet tal-Kummissjoni li jipprovdu kriterji speċifiċi għal speċi għall-approvazzjoni jew ir-rikonoxximent ta’ soċjetajiet ġenealoġiċi u ta’ operazzjonijiet tat-tnissil, għad-dħul ta’ annimali għat-tnissil f’kotba tat-tnissil, għall-aċċettazzjoni għal tnissil u l-inseminazzjoni artifiċjali, għall-kontroll tal-prestazzjoni u evalwazzjoni ġenetika, li huma inklużi f’dan ir-Regolament, ikunu rrevokati b’att delegat, u ċ-ċertifikati żootekniċi mudell għall-kummerċ f’annimali għat-tnissil u fil-prodotti ġerminali tagħhom u ta’ korpi tat-tnissil f’pajjiżi terzi u ċ-ċertifikati żootekniċi mudell għal importazzjonijiet fl-Unjoni ta’ annimali għat-tnissil u tal-prodotti ġerminali tagħhom minn dawk il-pajjiżi terzi jkunu stabbiliti b’atti ta' implimentazzjoni. Huwa, għalhekk, meħtieġ li jkun żgurat li dan ir-Regolament ikun applikabbli mhux anqas minn tmintax-il xahar wara d-data li fiha jkun daħal fis-seħħ. ADOTTAW DAN IR-REGOLAMENT: KAPITOLU I Dispożizzjonijiet Ġenerali Artikolu 1 Suġġett u Ambitu 1. Dan ir-Regolament jistabbilixxi: (a) regoli żootekniċi u ġenealoġiċi għall-kummerċ u l-importazzjonijiet fl-Unjoni ta’ annimali għat-tnissil u s-semen, l-ooċiti u l-embrijuni tagħhom; (b) ir-regoli dwar is-sħubija u s-soluzzjoni ta’ tilwim f’soċjetajiet ġenealoġiċi u operazzjonijiet tat-tnissil; (c) regoli ġenerali biex isiru kontrolli uffiċjali fuq soċjetajiet ġenealoġiċi u operazzjonijiet tat-tnissil u l-programmi tat-tnissil li jwettqu fuq annimali għat-tnissil, inkluż l-użu ta’ semen, ooċiti u embrijuni, biex jivverifikaw il-konformità mar-regoli msemmijin fil-punt (a), għal attivitajiet uffiċjali oħra, assistenza amministrattiva, kooperazzjoni u infurzar mill-Istati Membri; (d) regoli ġenerali biex isiru kontrolli mill-Kummissjoni fl-Istati Membri u f’pajjiżi terzi. 2. Dan ir-Regolament m’għandux japplika għall-kummerċ fi u l-importazzjonijiet fl-Unjoni ta’ annimali għat-tnissil u s-semen, l-ooċiti u l-embrijuni tagħhom meta jkunu maħsubin għal esperimenti tekniċi jew xjentifiċi magħmulin taħt il-kontroll tal-awtorità kompetenti. 3. Sakemm issir l-adozzjoni ta’ kull miżura delegata jew implimentattiva msemmija f’dan ir-Regolament, l-Istati Membri jistgħu jkomplu japplikaw ir-regoli żootekniċi u ġenealoġiċi nazzjonali tagħhom li jirregolaw il-kummerċ u l-importazzjonijiet fl-Istat Membru konċernat ta’ annimali għat-tnissil u s-semen, l-ooċiti u l-embrijuni tagħhom, bil-kondizzjoni li, fir-rigward ta’ importazzjonijiet bħal dawn, dawk ir-regoli ma jkunux aktar favorevoli minn dawk li jirregolaw il-kummerċ fl-Unjoni. Artikolu 2 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) "annimal" tfisser annimal domestiku ta’ (i) l-ispeċi bovina (Bos taurus u Bubalus bubalis), l-ispeċi porċina (Sus scrofa), l-ispeċi ovina (Ovis aries), l-ispeċi kaprina (Capra hircus); (ii) l-ispeċi ekwina (Equus caballus u Equus asinus); (iii) speċi barra dawk imsemmijin fil-punti (i) u (ii) li għalihom ikunu ġew adottati atti delegati skont l-Artikoli 35(1) jew 45(1); (b) "annimal tat-tnissil" tfisser annimal tat-tnissil ta’ razza pura u ħanżir tat-tnissil ibridu; (c) "prodotti ġerminali" tfisser semen, ooċiti u embrijuni miġburin jew prodotti minn annimali għat-tnissil għall-fini ta’ riproduzzjoni assistita; (d) "soċjetà tat-tnissil" tfisser kull organizzazzjoni tat-tnissil jew assoċjazzjoni ta’ nissiela li tkun irrikonoxxuta mill-awtorità kompetenti ta’ Stat Membru skont l-Artikolu 4(2) biex twettaq programm tat-tnissil fuq anninali ta' razza pura għat-tnissil mdaħħlin fil-ktieb/kotba tat-tnissil li hija żżomm jew tistabbilixxi; (e) "operazzjoni tat-tnissil" tfisser kull organizzazzjoni tat-tnissil, assoċjazzjoni ta’ nissiela jew impriża privata li tkun irrikonoxxuta mill-awtorità kompetenti ta’ Stat Membru skont l-Artikolu 4(2) biex twettaq programm tat-tnissil fuq ħnieżer tat-tnissil ibridi reġistrati fir-reġistru/i ġenealoġiku/ġenealoġiċi li hija żżomm jew tistabbilixxi; (f) "korp tat-tnissil" tfisser kull organizzazzjoni tat-tnissil, assoċjazzjoni ta’ nissiela, impriża privata, organizzazzjoni ta’ trobbija tal-bhejjem jew servizz uffiċjali f’pajjiż terz li, fir-rigward ta’ annimali domestiċi tat-tnissil ta’ razza pura tal-ispeċi bovina, porċina, ovina, kaprina jew tal-ispeċi ekwina jew tal-ħnieżer tat-tnissil ibridi, ikunu ġew aċċettati minn servizz uffiċjali f’pajjiż terz għall-fini ta’ importazzjonijiet fl-Unjoni ta’ annimali għat-tnissil għal tnissil; (g) "awtorità kompetenti" tfisser l-awtorità ċentrali ta’ Stat Membru u kull awtorità oħra li lilha tkun ingħatat dik ir-responsabbiltà, responsabbli għal: (i) ir-rikonoxximent ta’ soċjetajiet ġenealoġiċi u operazzjonijiet tat-tnissil u l-approvazzjoni tal-programmi tat-tnissil li huma jwettqu fuq annimali għat-tnissil; (ii) l-organizzazzjoni ta’ kontrolli uffiċjali fuq soċjetajiet ġenealoġiċi u operazzjonijiet tat-tnissil skont ir-regoli pprovduti fl-Artikolu 46 u f’atti delegati adottati skont l-Artikolu 52(1); (iii) l-għoti ta’ assistenza lil Stati Membri oħra u lil pajjiżi terzi fil-każ li jinkixef li jkun hemm nuqqasijiet ta’ konformità kif imsemmi fl-Artikoli 53, 54, 55 u 56; (iv) l-organizzazzjoni ta’ attivitajiet uffiċjali oħra, skont ir-regoli pprovduti f’dan ir-Regolament; (h) "rikonoxximent" tfisser id-dikjarazzjoni formali u uffiċjali mill-awtorità kompetenti li, wara evalwazzjoni, soċjetà tat-tnissil jew operazzjoni tat-tnissil tkun konformi mar-rekwiżiti tal-Artikolu 4(2); (i) "annimal tat-tnissil ta’ razza pura" tfisser annimal domestiku (i) tal-ispeċi msemmija fil-punt (a)(i) li jkun ġej minn missier u omm u nanniet imdaħħlin fit-taqsima ewlenija ta’ ktieb tat-tnissil tal-istess razza u li huwa stess ikun imdaħħal jew reġistrat u eliġibbli għal dħul fit-taqsima ewlenija ta’ ktieb tat-tnissil bħal dan skont l-Artikolu 19; (ii) tal-ispeċi msemmija fil-punt (a)(ii) li jkun ġej minn missier u omm imdaħħlin fit-taqsima ewlenija ta’ ktieb tat-tnissil tal-istess razza u li huwa stess ikun imdaħħal jew reġistrat u eliġibbli għal dħul fit-taqsima ewlenija ta’ ktieb tat-tnissil bħal dan skont l-Artikolu 19; (iii) ta’ speċi barra dawk imsemmijin f’(i) u (ii) ta’ dan il-punt li għalih ir-regoli żootekniċi u ġenealoġiċi speċifiċi għall-kummerċ fi u l-importazzjonijiet fl-Unjoni ta’ dawk l-annimali u l-prodotti ġerminali tagħhom ikunu stabbiliti f’atti delegati adottati skont l-Artikoli 35(1) u 45(1) rispettivament; (j) "ħanżir tat-tnissil ibridu" tfisser annimal tal-ispeċi porċina reġistrat f’reġistru tal-bhejjem, li jitnissel minn tnissil ibridu apposta bejn: (i) ħnieżer tat-tnissil ta’ razza pura ta’ razez jew linji differenti; (ii) ħnieżer tat-tnissil li huma stess jitnisslu minn inkroċju (ibridu) bejn razez jew linji differenti; (iii) ħnieżer tat-tnissil li jkunu ta’ xi waħda mill-kategoriji msemmijin f’(i) jew (ii); (k) “ktieb tat-tnissil” tfisser kull ktieb tal-merħla u kull reġistru għaż-żwiemel ta-razza, fajl jew midjum ta’ dejta li jinżammu minn soċjetà tat-tnissil li fihom anninali ta' razza pura għat-tnissil jiddaħħlu jew ikunu rreġistrati għal dħul b’dettalji tal-axxendenti tagħhom u fejn ikun japplika tal-merti tagħhom, li jkollhom ikunu suġġetti ta’ programm tat-tnissil; (l) "approvazzjoni" tfisser il-permess mogħti mill-awtorità kompetenti lil soċjetà tat-tnissil jew lil operazzjoni tat-tnissil biex twettaq il-programm tagħha tat-tnissil skont l-Artikolu 8(1); (m) “taqsima ewlenija” tfisser it-taqsima ta’ ktieb tat-tnissil li fiha jiddaħħlu jew ikunu rreġistrati għal dħul anninali ta' razza pura għat-tnissil; (n) "klassi" tfisser subdiviżjoni orizzontali tat-taqsima ewlenija li fiha jiddaħħlu annimali għat-tnissil skont il-merti tagħhom; (o) "mertu" tfisser karatteristika kwantifikabbli li tintiret ta’ annimal tat-tnissil; (p) “reġistru tal-bhejjem” tfisser kull fajl jew midjum ta’ dejta li jinżamm minn operazzjoni tat-tnissil li fih ikunu rreġistrati ħnieżer tat-tnissil ibridi b’dettalji tal-axxendenti tagħhom, li jkollhom ikunu suġġett ta’ programm tat-tnissil; (q) "kontroll uffiċjali" tfisser kull forma ta’ kontroll li l-awtorità kompetenti jew il-Kummissjoni jwettqu għall-verifika tal-konformità mar-regoli żootekniċi u ġenealoġiċi pprovduti f’dan ir-Regolament; (r) "attivitajiet uffiċjali oħra" tfisser kull attività, barra minn kontroll uffiċjali, li ssir minn awtoritajiet kompetenti skont dan ir-Regolament biex tkun żgurata l-applikazzjoni tar-regoli żootekniċi u ġenealoġiċi pprovduti f’dan ir-Regolament; (s) "ċertifikat żootekniku" tfisser ċertifikati u attestazzjonijiet uffiċjali tat-tnissil u dokumentazzjoni kummerċjali ċertifikata li jagħtu informazzjoni lil klijenti dwar il-pedigree, l-identifikazzjoni u, fejn ikun applikabbli, l-evalwazzjoni ġenetika ta’ annimali għat-tnissil jew tal-prodotti ġerminali tagħhom u li jkun meħtieġ li jkunu ma’ dawk il-komoditajiet meta jittieħdu minn Stat Membru wieħed għal għand ieħor jew ikunu importati fl-Unjoni; (t) "numru permanenti uniku" tfisser kodiċi unika ta’ 15-il figura alfanumerika li tikkompila informazzjoni dwar l-annimal ekwin għalih waħdu u d-database u l-pajjiż fejn informazzjoni bħal din tkun irreġistrata għall-ewwel darba skont is-sistema ta’ kodifika tan-Numru Universali Permanenti tal-Ekwini[46] (UELN) u jkun magħmul minn: (i) kodiċi ta’ identifikazzjoni ta’ sitt figuri kompatibbli ma’ UELN għad-database miżmuma mill-korp ta’ ħruġ ta’ passaporti li jkun ħareġ id-dokument ta’ identifikazzjoni skont il-leġiżlazzjoni tal-Unjoni dwar is-saħħa tal-annimali, segwit minn (ii) numru ta’ identifikazzjoni għalih waħdu ta’ disa’ figuri assenjat lill-annimal ekwin; (u) "importazzjoni" tfisser l-azzjoni li biha annimali għat-tnissil u l-prodotti ġerminali tagħhom jinġiebu f’wieħed mit-territorji elenkati fl-Anness VI; (v) "kontroll żootekniku" tfisser il-kontroll tad-dokumenti u l-konroll tal-identità magħmulin fuq annimali għat-tnissil u l-prodotti ġerminali tagħhom importati fl-Unjoni għall-verifika tal-konformità mal-kondizzjonijiet żootekniċi msemmija fl-Artikolu 42 u mar-regoli żootekniċi u ġenealoġiċi stabbiliti f’atti delegati adottati skont l-Artikolu 45(1); (w) "kontroll tad-dokumenti" tfisser l-eżami taċ-ċertifikati uffiċjali, l-attestazzjonijiet uffiċjali u dokumenti oħra, inklużi dokumenti ta’ natura kummerċjali, li jkun jetiġilhom ikunu ma’ konsenji ta: (i) annimali għat-tnissil u prodotti ġerminali tagħhom importati fl-Unjoni, kif imsemmi fl-Artikolu 39; (ii) anninali ta' razza pura għat-tnissil u prodotti ġerminali tagħhom meta jkunu importati fl-Unjoni kif imsemmi f’atti delegati adottati skont l-Artikolu 45(1); (x) "kontroll tal-identità" tfisser spezzjoni viżiva biex jiġi vverifikat jekk li l-kontenut u t-tikkettar ta’ konsenja, inklużi l-marki fuq l-annimali, is-siġilli u l-mezzi ta’ trasport, ikunu jaqblu mal-informazzjoni mogħtija fiċ-ċertifikati żootekniċi, fl-attestazzjonijiet uffiċjali u f'dokumenti oħra li jkunu magħha; (y) "nuqqas ta’ konformità" tfisser nuqqas ta' konformità mar-regoli żootekniċi u ġenealoġiċi msemmija f’dan ir-Regolament. Artikolu 3 Regoli żootekniċi u ġenealoġiċi ġenerali għall-kummerċ u għall-importazzjonijiet fl-Unjoni ta’ annimali għat-tnissil u tal-prodotti ġerminali tagħhom Il-kummerċ u l-importazzjonijiet fl-Unjoni ta’ annimali għat-tnissil u tal-prodotti ġerminali tagħhom ma għandhomx ikunu pprojbiti, ristretti jew imfixklin minħabba raġunijiet żootekniċi jew ġenealoġiċi, minbarra dawk imsemmijin f’dan ir-Regolament. L-annimali għat-tnissil u l-prodotti ġermianli tagġhom, is-sisdien u n-nissiela tal-annimali għat-tnissil, is-soċjetajiet tat-tnissil u l-operazzjonijiet tat-tnissil fl-Istati Membri jew fil-pajjiżi terzi ma jiġux iddiskrimati abbażi tal-pajjiż tagħhom tal-oriġini. KAPITOLU II ir-rikonoxximent ta’ soċjetajiet ġenealoġiċi u operazzjonijiet tat-tnissil; fl-Istati Membri u l-approvazzjoni tal-programmi tat-tnissil Taqsima 1 ir-rikonoxximent ta’ soċjetajiet ġenealoġiċi u operazzjonijiet tat-tnissil; Artikolu 4 ir-rikonoxximent ta’ soċjetajiet ġenealoġiċi u operazzjonijiet tat-tnissil; 1. Is-soċjetajiet ġenealoġiċi u l-operazzjonijiet tat-tnissil jistgħu japplikaw mal-awtorità kompetenti għal rikonoxximent skont il-paragrafu 2. 2. L-awtorità kompetenti għandha tirrikonoxxi kull soċjetà tat-tnissil jew operazzjoni tat-tnissil li tapplika għandha għal rikonoxximent bil-kondizzjoni li tkun konformi mar-rekwiżiti li ġejjin: (a) ikollha l-uffiċċju ewlieni tagħha fit-territorju tal-Istat Membru fejn tkun tinsab l-awtorità kompetenti; (b) turi fl-applikazzjoni tagħha li hija tkun konformi mar-rekwiżiti stabbiliti fil-Parti 1 tal-Anness I; (c) tiddefinixxi fl-applikazzjoni tagħha: (i) in-natura tal-programm tat-tnissil tagħha, li għandu jkollu bħala għan: – - Il-preservazzjoni tar-razza, jew – - It-titjib tar-razza jew l-inkroċju; (ii) il-kamp ta’ applikazzjoni tal-programm tat-tnissil tagħha u r-regoli li hija tkun stabbiliet skont ir-rekwiżiti tal-Parti 2, u fil-każijiet ta’ annimali ekwini ta’ razza pura tal-Parti 3, tal-Anness I; (iii) it-territorju ġeografiku fejn tkun biħsiebha twettaq il-programm tat-tnissil tagħha. 3. Il-Kummissjoni għandu jkollha s-setgħa li tadotta atti delegati skont l-Artikolu 71 dwar l-emendi ta’ rekwiżiti għar-rikonoxximent ta’ soċjetajiet ġenealoġiċi u ta’ operazzjonijiet tat-tnissil stabbiliti fil-Parti 1 u, fil-każ ta’ annimali ekwini ta’ razza pura, fil-Parti 3 tal-Anness I, biex tqis il-varjetà ta’ programmi tat-tnissil imwettqin minn soċjetajiet ġenealoġiċi u minn operazzjonijiet tat-tnissil. Artikolu 5 Deroga mill-Artikolu 4(2)(b) dwar ir-rikonoxximent ta’ soċjetajiet ġenealoġiċi 1. B’deroga mill-Artikolu 4(2)(b), l-awtorità kompetenti tista’ tirrifjuta li tirrikonoxxi soċjetà tat-tnissil li tkun konformi mar-rekwiżiti stabbiliti fil-Parti 1 tal-Anness I fejn il-programm tat-tnissil ta’ dik is-soċjetà tat-tnissil jkun ta’ ħsara għall-preservazzjoni jew għad-diversità ġenetika ta’ anninali ta' razza pura għat-tnissil mdaħħlin, jew reġistrati u eliġibbli għal dħul, fil-ktieb tat-tnissil stabbilit għal dik ir-razza minn soċjetà tat-tnissil li tkun diġà ġiet irrikonoxxuta f’dak l-Istat Membru. 2. Għall-fini tal-paragrafu 1, l-awtorità kompetenti għandha tqis kif imiss il-kriterji li ġejjin: (a) l-għadd ta’ soċjetajiet ġenealoġiċi diġà rrikonoxxuti għal dik ir-razza fl-Istat Membru fejn tkun tinsab; (b) id-daqs tal-għadd ta’ anninali ta' razza pura għat-tnissil ta’ dik ir-razza f’dak l-Istat Membru; (c) l-input ġenetiku posibbli minn soċjetajiet ġenealoġiċi oħra għall-istess razza rikonoxxuta fi Stati Membri oħra jew f’pajjiżi terzi. Artikolu 6 Rifjut tar-rikonoxximent ta’ soċjetajiet ġenealoġiċi u operazzjonijiet tat-tnissil 1. Meta l-awtorità kompetenti msemmija fl-Artikolu 4 tirrifjuta li tirrikonoxxi soċjetà tat-tnissil jew operazzjoni tat-tnissil, hija għandha tipprovdiha bi spjegazzjoni motivata għar-rifjut maħsub tagħha u fl-istess waqt tagħti lis-soċjetà tat-tnissil jew lill-operazzjoni tat-tnissil id-dritt li tappella kontra dak ir-rifjut maħsub fi żmien 30 jum mid-data tal-irċevuta tal-ispjegazzjoni motivata. 2. Meta, meqjus l-appell imsemmi fl-ewwel subparagrafu, l-awtorità kompetenti żżomm ferma d-deċiżjoni tagħha, hija għandha tagħti lis-soċjetà tat-tnissil jew lill-operazzjoni tat-tnissil spjegazzjoni motivata tad-deċiżjoni tagħha li tirrifjuta rikonoxximent fi żmien 30 jum mid-data tal-irċevuta ta’ kull appell u tgħarraf lill-Kummissjoni fl-istess waqt bid-deċiżjoni tagħha li tirrifjuta rikonoxximent u bir-raġunijiet għala tkun għamlet hekk. Artikolu 7 Lista ta’ soċjetajiet ġenealoġiċi u operazzjonijiet tat-tnissil rikonoxxuti 1. L-Istati Membri għandhom ifasslu u jżommu aġġornata lista ta’ soċjetajiet ġenealoġiċi u ta’ operazzjonijiet tat-tnissil li l-awtorità kompetenti tagħhom tkun irrikonoxxiet skont l-Artikolu 4(2) u tagħmel din il-lista disponibbli pubblikament. 2. Il-lista msemmija fil-paragrafu 1 għandha tinkludi l-informazzjoni li ġejja: (a) l-isem, id-dettalji ta’ kuntatt u s-sit tal-Internet tas-soċjetà tat-tnissil jew tal-operazzjoni tat-tnissil; (b) ir-razza jew l-inkroċju li għalihom il-programm tat-tnissil tagħhom ikun ġie approvat; (c) fil-każ ta’ anninali ta' razza pura għat-tnissil tal-ispeċi ekwina, l-isem u d-dettalji ta’ kuntatt tas-soċjetà tat-tnissil li żżomm ir-reġistru għaż-żwiemel tar-razza dwar l-oriġini tar-razza. 3. L-Istati Membri għandhom jindikaw fil-lista msemmija fil-paragrafu 1 is-sospensjoni tal-approvazzjoni ta’ programm tat-tnissil ordnat skont l-Artikolu 61(2)(f). 4. L-Istati Membri għandhom ineħħu minnufih mil-lista msemmija fil-paragrafu 1 kull soċjetà tat-tnissil jew operazzjoni tat-tnissil li għalihom ikun ġie rtirat rikonoxximent skont l-Artikolu 61(2)(g). 5. Il-Kummissjoni tista’, permezz ta’ atti implimentattivi, tfassal formuli mudell għall-informazzjoni li jkollha tingħata mill-Istati Membri lill-pubbliku dwar il-listi ta’ soċjetajiet ġenealoġiċi rikonoxxuti u ta’ operazzjonijiet tat-tnissil msemmijin fil-paragrafu 1. Dawk l-atti implimentattivi għandhom ikunu adottati skont il-proċedura ta’ eżami msemmija fl-Artikolu 72(2). Taqsima2 l-approvazzjoni ta’ programmi tat-tnissil; Artikolu 8 Approvazzjoni ta’ programmi tat-tnissil imwettqin minn soċjetajiet ġenealoġiċi u operazzjonijiet tat-tnissil 1. L-awtorità kompetenti għandha tapprova l-programm tat-tnissil ta’ soċjetà tat-tnissil jew ta’ operazzjoni tat-tnissil rikonoxxuta minnha skont l-Artikolu 4(2), bil-kondizzjoni li s-soċjetà tat-tnissil jew l-operazzjoni tat-tnissil tissottometti applikazzjoni għal approvazzjoni tal-programm tat-tnissil tagħha, billi turi konformità mar-rekwiżiti msemmijin fl-Artikolu 4(2)(c) u deskritti fil-Parti 2, u fil-każ ta’ annimali ekwini ta’ razza pura fil-Parti 3 tal-Anness I. 2. L-awtorità kompetenti msemmija fl-Artikolu 4 tista’ tawtorizza lis-soċjetajiet ġenealoġiċi u lill-operazzjonijiet tat-tnissil biex jagħtu kuntratt għall-ġestjoni teknika tal-ktieb tat-tnissil jew tar-reġistru tar-razza tagħhom u ta' aspetti speċifiċi oħra tal-programm tat-tnissil tagħhom lil parti terza, bil-kondizzjoni li: (a) is-soċjetajiet ġenealoġiċi u l-operazzjonijiet tat-tnissil jibqgħu responsabbli vis-à-vis l-awtorità kompetenti biex jiżguraw konformità mar-rekwiżiti msemmijin fl-Artikolu 4(2)(c); (b) ma jkunx hemm konflitt ta’ interessi bejn dik il-parti terza u l-attivitajiet ekonomiċi ta’ nissiela li jieħdu sehem fil-programm tat-tnissil. 3. Il-Kummissjoni għandu jkollha s-setgħa li tadotta atti delegati skont l-Artikolu 71 dwar l-emendi ta’ rekwiżiti għar-rikonoxximent ta’ soċjetajiet ġenealoġiċi u ta’ operazzjonijiet tat-tnissil stabbiliti fil-Parti 2 u, fil-każ ta’ annimali ekwini ta’ razza pura, fil-Parti 3 tal-Anness I, biex tqis il-varjetà ta’ programmi tat-tnissil imwettqin minn soċjetajiet ġenealoġiċi u minn operazzjonijiet tat-tnissil. Artikolu 9 In-notifika u l-approvazzjoni ta’ programmi tat-tnissil imwettqin fl-Istati Membri barra mill-Istat Membru fejn is-soċjetà tat-tnissil jew l-operazzjoni tat-tnissil tkun rikonoxxuta 1. Meta l-kamp ta’ applikazzjoni ta’ programm tat-tnissil jew it-territorju ġeografiku fejn ikollu jsir jindikaw li soċjetà tat-tnissil jew l-operazzjoni tat-tnissil tkun biħsiebha twettqu fuq annimali għat-tnissil li jkunu jinsabu fi Stat Membru ieħor, l-awtorità kompetenti msemmija fl-Artikolu 8(1) għandha: (a) tinnotifika lill-awtorità kompetenti ta’ dak l-Istat Membru l-ieħor mill-anqas 90 jum kalendarji qabel id-data li fiha jkun maħsub li jinbeda l-programm tat-tnissil; (b) tagħti lill-awtorità kompetenti msemmija fil-punt (a), flimkien ma’ dik in-notifika, kopja tal-applikazzjoni għall-approvazzjoni tal-programm tat-tnissil imsemmi fl-Artikolu 8(1). 2. L-awtorità kompetenti msemmija fil-paragrafu 1(a) ta’ dan l-Artikolu tista', fi żmien 90 jum mid-data tal-irċevuta tan-notifika msemmija f’dak il-paragrafu, tirrifjuta l-approvazzjoni biex fit-territorju tagħha jsir programm tat-tnissil minn soċjetà tat-tnissil rikonoxxuta mill-awtorità kompetenti msemmija fl-Artikolu 8(1), meta: (a) programm tat-tnissil approvat ikun diġà qed isir f’dak l-Istat Membru fuq anninali ta' razza pura għat-tnissil tal-istess razza; (b) l-approvazzjoni ta’ programm tat-tnissil ieħor tkun thedded il-kontinwità fil-popolazzjoni tal-anninali ta' razza pura għat-tnissil li jkun hemm f’dak l-Istat Membru tant li dan ikun ta’ ħsara għall-preservazzjoni ta’ dik ir-razza jew għad-diversità ġenetika tagħha. 3. Jekk l-awtorità kompetenti msemmija fil-paragrafu 1(a) tonqos milli twieġeb għan-notifika msemmija f’dak il-paragrafu fi żmien 90 jum, dan ikun jimplika l-approvazzjoni tagħha. 4. L-awtorità kompetenti tal-Istat Membru fejn is-soċjetà tat-tnissil jew l-operazzjoni tat-tnissil tkun irrikonoxxuta, jew fejn hija tkun ippreżentat applikazzjoni għal rikonoxximent skont l-Artikolu 4, għandha tgħarraf lis-soċjetà tat-tnissil jew lill-operazzjoni tat-tnissil bir-riżultat tan-notifika msemmija fil-paragrafu 1(a) ta’ dan l-Artikolu mingħajr dewmien bla bżonn. 5. Meta l-awtorità kompetenti msemmija fil-paragrafu 1(a) tkun biħsiebha tirrifjuta approvazzjoni skont il-paragrafu 2, hija għandha tgħarraf lill-Kummissjoni bil-ħsieb tagħha li tirrifjuta approvazzjoni flimkien ma’ spjegazzjoni motivata. KAPITOLU III Id-drittijiet u l-obbligi tan-nissiela, tas-soċjetajiet tat-tnissil u l-operazzjonijiet tat-tnissil Artikolu 10 Id-drittijiet tan-nissiela li jipapretċipaw fi programmi tat-tnissil approvati skont mal-Artikolu 8(1) u l-Artikolu 9 1. Fejn ir-regoli ta’ soċjetà tat-tnissil jew ta’ operazzjoni tat-tnissil jipprovdu għal sħubija, nissiela jistgħu japplikaw: (a) għal sħubija ta’ soċjetajiet ġenealoġiċi jew operazzjonijiet tat-tnissil bħal dawk; (b) biex jieħdu sehem fil-programm tat-tnissil fil-kamp ta’ applikazzjoni u taż-żona ġeografika ta’ attività approvata skont l-Artikolu 8(1) jew l-Artikolu 9. 2. Fejn ir-regoli ta’ soċjetà tat-tnissil jew ta’ operazzjoni tat-tnissil ma jipprovdux għal sħubija, nissiela li jieħdu sehem fi programm tat-tnissil approvat skont l-Artikolu 8(1) jew l-Artikolu 9 jistgħu japplikaw: (a) biex l-anninali ta' razza pura għat-tnissil tagħhom jiddaħħlu fit-taqsima ewlenija tal-ktieb tat-tnissil stabbilit għar-razza mis-soċjetà tat-tnissil skont l-Artikolu 17(1); (b) biex l-annimali tagħhom jiġu rreġistrati f’taqsima supplimentari tal-ktieb tat-tnissil stabbilit għar-razza mis-soċjetà tat-tnissil skont l-Artikolu 17(3); (c) biex il-ħnieżer tat-tnissil ibridi tagħhom jiġu rreġistrati f’reġistru tar-razza stabbilit għall-inkroċju b’operazzjoni tat-tnissil skont l-Artikoli 24; (d) biex jieħdu sehem f’kontroll tal-prestazzjoni u f’evalwazzjoni ġenetika skont l-Artikolu 27; (e) biex jingħataw ċertifikat żootekniku skont l-Artikolu 33(1) u (2). 3. Nissiela għandu jkollhom id-dritt li jagħżlu l-ktieb tat-tnissil jew ir-reġistru tar-razza li fih huma jkunu jixtiequ li l-annimali għat-tnissil tagħhom jiddaħħlu jew jiġu rreġistrati skont l-Artikoli 19 u 24. Artikolu 11 Drittijiet ta’ nissiela li jikkontestaw deċiżjoni meħuda minn soċjetà tat-tnissil 1. Nissiela jistgħu japplikaw għall-miżuri msemmija fl-Artikolu 13 meta jgħidu li xi waħda minn dawn li ġejjin tkun ġiet irrifjutata mhux kif imiss minn soċjetà tat-tnissil: (a) l-informazzjoni miġbura skont l-Artikolu 10(1); (b) applikazzjoni għad-dħul ta’ annimal tat-tnissil ta’ razza pura fit-taqsima ewlenija ta’ ktieb tat-tnissil kif imsemmi fl-Artikolu 19; (c) applikazzjoni għar-reġistrazzjoni ta’ annimal f’taqsima supplimentari ta’ ktieb tat-tnissil kif imsemmi fl-Artikolu 20(3); (d) l-aċċettazzjoni ta’ annimal tat-tnissil ta’ razza pura għal: (i) tnissil kif imsemmi fl-Artikolu 21; jew (ii) inseminazzjoni artifiċjali kif imsemmi fl-Artikolu 23(1); (e) l-aċċettazzjoni ta’ annimal tat-tnissil ta’ razza pura jew tas-semen tiegħu għall-kontroll uffiċjali tal-prestazzjoni u għal evalwazzjoni ġenetika kif imsemmi fl-Artikolu 23(2); (f) ir-riżultati tal-kontroll tal-prestazzjoni u l-evalwazzjoni ġenetika magħmulin skont l-Artikolu 27. 2. Nissiela jista’ jkollhom azzjoni ta’ rivalsa għall-miżuri msemmijin fl-Artikolu 13 meta jgħidu li operazzjoni tat-tnissil tkun naqset li twettaq kontroll tal-prestazzjoni jew evalwazzjoni ġenetika skont l-Artikolu 27. Artikolu 12 Drittijiet ta’ nissiela li jikkontestaw deċiżjoni meħuda minn operazzjoni tat-tnissil 1. Nissiela jistgħu japplikaw għall-miżuri msemmijin fl-Artikolu 13 meta jgħidu li xi waħda minn dawn li ġejjin kienet irrifjutata mhux kif imiss minn operazzjoni tat-tnissil: (a) applikazzjoni għar-reġistrazzjoni ta’ ħanżir tat-tnissil ibridu f’reġistru tar-razza kif imsemmi fl-Artikolu 24; (b) l-aċċettazzjoni ta’ ħanżir tat-tnissil ibridu għal inseminazzjoni artifiċjali kif imsemmi fl-Artikolu 26(1); (c) l-aċċettazzjoni ta’ ħanżir tat-tnissil ibridu jew is-semen tiegħu għall-kontroll tal-prestazzjoni kif imsemmi fl-Artikolu 26(2); (d) ir-riżultati tal-kontroll tal-prestazzjoni magħmul skont l-Artikolu 27. 2. Nissiela jista’ jkollhom azzjoni ta’ rivalsa għall-miżuri msemmijin fl-Artikolu 13 meta jgħidu li operazzjoni tat-tnissil tkun naqset li twettaq kontroll tal-prestazzjoni jew evalwazzjoni ġenetika skont l-Artikolu 27. Artikolu 13 Il-miżuri disponibbli għan-nissiela li ma jaqblux ma' deċiżjoni meħuda minn soċjetà tat-tnissil jew operazzjoni tat-tnissil 1. Fil-każijiet msemmija fl-Artikoli 11 u 12, nissiela jistgħu: (a) jiksbu l-opinjoni ta’ espert indipendenti; (b) jappellaw kontra r-rifjuti msemmija fl-Artikoli 11(1) u 12(1) jew kontra r-riżultati tal-kontroll tal-prestazzjoni u ta’ evalwazzjoni ġenetika msemmijin fl-Artikoli 11(2) u 12(2) fi żmien 30 jum mid-data tal-irċevuta tar-rifjut jew tar-riżultati mis-soċjetà tat-tnissil jew mill-operazzjoni tat-tnissil. 2. Fl-appell imsemmi fil-paragrafu 1(b), in-nissiel għandu jiddeskrivi l-fatti u r-raġunijiet, meta jkunu disponibbli abbażi tal-opinjoni tal-espert indipendenti msemmi fil-paragrafu 1(a), li fuqha jqis li: (a) ir-rifjut mis-soċjetà tat-tnissil jew ta’ operazzjoni tat-tnissil ma jkunx konformi mal-Artikoli 19, 21, 23, 27, 28, 30 jew 32; jew (b) ir-riżultati tal-kontroll tal-prestazzjoni u ta’ evalwazzjoni ġenetika ma jkunux inkisbu skont l-Artikolu 27. Artikolu 14 Soluzzjoni għat-tilwim 1. Meta soċjetà tat-tnissil jew operazzjoni tat-tnissil tiċħad l-appell minn nissiel imsemmi fl-Artikolu 13(1)(b), hija għandha tinnotifika lin-nissiel u lill-awtorità kompetenti li tkun irrikonoxxiet is-soċjetà tat-tnissil jew l-operazzjoni tat-tnissil skont l-Artikolu 4(2), fi żmien 30 jum mid-data tad-deċiżjoni tagħha li tiċħad l-appell. 2. L-awtorità kompetenti msemmija fl-Artikolu 8(1) jew 9 tista’ treġġa’ lura d-deċiżjoni tas-soċjetà tat-tnissil jew ta’ operazzjoni tat-tnissil, meta hija tqis li dik id-deċiżjoni ma tkunx konformi mal-Artikoli 19, 21, 23, 27, 28, 30 jew 32. 3. L-Istati Membri għandhom jiżguraw li jkun hemm proċedura ta’ appell u li deċiżjonijiet ta’ appell jingħataw f’perjodu ta’ żmien raġonevoli. Għal dak l-għan, l-awtorità kompetenti tista’ tiddeċiedi li tistabbilixxi tribunal speċifiku bl-awtorità li jreġġa’ lura deċiżjonijiet ta’ soċjetà tat-tnissil jew ta’ operazzjoni tat-tnissil meta t-tribunal iqis li ċ-ċaħda mis-soċjetà tat-tnissil jew mill-operazzjoni tat-tnissil ta’ appell ippreżentat minn nissiel ma tkunx ġustifikata. Artikolu 15 Drittijiet ta’ soċjetajiet ġenealoġiċi u ta’ operazzjonijiet tat-tnissil 1. Soċjetajiet ġenealoġiċi u operazzjonijiet tat-tnissil għandu jkollhom id-drittijiet li ġejjin fir-rigward tal-programmi tat-tnissil tagħhom approvati skont l-Artikolu 8(1) jew 9: (a) li jwettqu l-programmi tat-tnissil tagħhom skont il-kamp ta’ applikazzjoni u ż-żona ġeografika ta’ attività definita skont l-Artikolu 4(2)(c); (b) li jkunu awtonomi fid-definizzjoni u t-tmexxija tal-programmi tat-tnissil tagħhom, bla ħsara għas-superviżjoni mill-awtorità kompetenti fir-rigward tal-konformità mal-Artikolu 4(2). 2. Soċjetajiet ġenealoġiċi jew operazzjoni tat-tnissil li jipprovdu għal sħubija għandu jkollhom id-dritt li (a) jirrifjutaw applikazzjoni għal sħubija jekk l-annimali għat-tnissil ma jkunux fil-kamp ta’ applikazzjoni tal-programm tat-tnissil jew fiż-żona ġeografika kif imsemmi fil-punti (ii) u (iii) tal-Artikolu 4(2)(c); (b) jeskludu nissiela minn sħubija meta dawk in-nissiela jonqsu li jkunu konformi mad-dmirijiet tagħhom stabbiliti fir-regoli ta’ proċedura skont il-punt 3(e) tal-Parti 1 tal-Anness I. Artikolu 16 Obbligi ta’ soċjetajiet ġenealoġiċi u ta’ operazzjonijiet tat-tnissil 1. Soċjetajiet ġenealoġiċi u operazzjonijiet tat-tnissil, li jipprovdu għal sħubija, għandhom jistabbilixxu d-drittijiet u d-dmirijiet tal-membri tagħhom fir-regoli ta’ proċedura tagħhom skont il-punt 3(e) tal-Parti 1 tal-Anness I. 2. Skont il-kamp ta’ applikazzjoni tal-programm tat-tnissil tagħhom approvat skont l-Artikoli 8(1) jew 9, soċjetajiet ġenealoġiċi jew operazzjonijiet tat-tnissil għandhom idaħħlu biss anninali ta' razza pura għat-tnissil fil-kotba tat-tnissil tagħhom jew jirreġistraw majjal ibridu fir-reġistri ta’ razez tagħhom li jkunu miżmuma fiż-żona ġeografika ta’ attività definita skont l-Artikolu 4(2)(c). 3. Soċjetajiet ġenealoġiċi u operazzjonijiet tat-tnissil għandu jkollhom ir-responsabbiltà primarja li ma jħallux ikun hemm tilwim, u meta jkun meħtieġ isolvuh, li jista’ jinqala’ bejn nissiela u bejn nissiela u s-soċjetà tat-tnissil jew operazzjoni tat-tnissil fil-proċess tat-twettiq ta’ programmi tat-tnissil approvati skont l-Artikoli 8(1) jew 9, skont ir-regoli stabbilit skont l-Artikolu 14(3) mill-Istat Membru fejn it-tilwima tinqala’ u skont ir-regoli stabbiliti fil-punt 3 tal-Parti 1 tal-Anness I. KAPITOLU IV Dħul ta’ annimali għat-tnissil f’kotba tat-tnissil u f’reġistri ta’ razez u aċċettazzjoni għal tnissil, inseminazzjoni artifiċjali u ttestjar Taqsima 1 Dħul ta’ anninali ta' razza pura għat-tnissil f’kotba tat-tnissil miżmumin minn soċjetajiet ġenealoġiċi u aċċettazzjoni għal tnissil, inseminazzjoni artifiċjali u ttestjar Artikolu 17 Struttura ta’ kotba tat-tnissil 1. Kotba tat-tnissil għandhom ikunu magħmulin minn taqsima ewlenija li fiha anninali ta' razza pura għat-tnissil li jkunu konformi mar-rekwiżiti stabbiliti fil-Kapitoli I u II tal-Parti 1 tal-Anness II jistgħu jiddaħħlu jew ikunu rreġistrati għal dħul. 2. Soċjetajiet ġenealoġiċi jistgħu jissubdividu t-taqsima ewlenija fi klassijiet fejn kriterji jew proċeduri differenti jkunu stabbiliti mis-soċjetà tat-tnissil għad-dħul ta’ anninali ta' razza pura għat-tnissil skont il-merti tagħhom fi klassijiet differenti. Dawk il-kriterji u proċeduri jistgħu jkun jeħtieġu li l-annimal tat-tnissil ta’ razza pura jsirlu kontroll tal-prestazzjoni jew evalwazzjoni ġenetika kif imsemmi fl-Artikolu 27 jew kif stabbilit fl-att delegat adottat skont l-Artikolu 28(1) jew kull valutazzjoni oħra deskritta fil-programm tat-tnissil approvat skont l-Artikolu 8(1) jew l-Artikolu 9 qabel ma jiddaħħal fi klassi speċifika tat-taqsima ewlenija. Soċjetajiet ġenealoġiċi jistgħu jissuddividu klassijiet skont is-sess jew l-età. 3. Soċjetajiet ġenealoġiċi jistgħu, flimkien mat-taqsima ewlenija msemmija fil-paragrafu 1 ta’ dan l-Artikolu, jistabbilixxu taqsima supplimentari waħda jew aktar tal-ktieb tat-tnissil għal annimali tal-istess speċi li ma jkunux eliġibbli għal dħul fit-taqsima ewlenija, bil-kondizzjoni li l-annimali jissodisfaw ir-rekwiżiti tal-Artikolu 20(1), u li r-regoli tas-soċjetà tat-tnissil li skonthom il-wild ta’ dawk l-annimali jitħalla jiddaħħal fit-taqsima ewlenija jkunu konformi mar-regoli stabbiliti fil-Kapitolu III tal-Parti 1 tal-Anness II: (a) il-punt 3 tal-Kapitolu III tal-Parti 1 tal-Anness II, fil-każ ta' annimali nisa tal-ispeċi bovina, porċina, ovina u kaprina; jew (b) il-punt 4 tal-Kapitolu III tal-Parti 1 tal-Anness II, fil-każ ta' annimali rġiel u nisa tal-ispeċi ekwina; 4. Il-Kummissjoni għandu jkollha s-setgħa tadotta atti delegati skont l-Artikolu 71 dwar emendi tar-regoli stabbiliti fil-punti 3 u 4 tal-Kapitolu II tal-Parti 1 tal-Anness II li skonthom il-wild ta’ annimali reġistrati f’taqsima supplimentari jitħalla jiddaħħal fit-taqsima ewlenija. Artikolu 18 Taqsima speċifika fil-ktieb tat-tnissil 1. L-awtorità kompetenti tista’ tapprova programm tat-tnissil li jkun jeħtieġlu, b’deroga mill-Artikolu 17(2), id-dħul f’taqsima separata tal-ktieb tat-tnissil ta’ ċerti anninali ta' razza pura għat-tnissil tal-ħnieżer, ovina u tal-ispeċi kaprina li: (a) jiddaħħlu fit-taqsima ewlenija ta’ ktieb tat-tnissil ta’ dik ir-razza miżmum minn soċjetà tat-tnissil fi Stat Membru ieħor jew f’pajjiż terz; (b) ikollhom karatteristiċi speċifiċi li jagħżluhom mill-għadd tal-istess razza fl-Istat Membru fejn il-programm tat-tnissil ikun approvat. 2. Stati Membri li jkun biħsiebhom jużaw id-deroga msemmija fil-paragrafu 1 għandhom jgħarrfu minn qabel lill-Kummissjoni u lill-Istati Membri l-oħra dwar dan u jagħtu spjegazzjoni motivata. Artikolu 19 Dħul ta’ anninali ta' razza pura għat-tnissil fit-taqsima ewlenija 1. Soċjetajiet ġenealoġiċi għandhom, meta jkun hemm applikazzjoni minn nissiela, idaħħlu jew jirreġistraw għal dħul fit-taqsima ewlenija kull annimal tat-tnissil ta’ razza pura tar-razza koperta minn programm tat-tnissil tagħhom li jħares ir-rekwiżiti stabbiliti fil-Parti 1 tal-Anness II. 2. Soċjetajiet ġenealoġiċi m’għandhomx jirrifjutaw id-dħul fit-taqsima ewlenija tal-kotba tat-tnissil tagħhom ta’ annimal tat-tnissil ta’ razza pura minħabba li jkun diġà mdaħħal fit-taqsima ewlenija ta’ ktieb tat-tnissil għall-istess jew, fil-każ ta’ programm tal-inkroċjar tar-razez ta’ razza differenti, ikun stabbilit minn soċjetà tat-tnissil rikonoxxuta skont l-Artikolu 4(2) fi Stat Membru ieħor jew minn korp tat-tnissil skont l-Artikolu 36(1) f’pajjiż terz. 3. Meta t-taqsima ewlenija tkun diviża fi klassijiet, anninali ta' razza pura għat-tnissil li jissodisfaw il-kriterji għal dħul fit-taqsima ewlenija għandhom jiddaħħlu mis-soċjetà tat-tnissil fil-klassi li tkun taqbel mal-merti ta’ dawk l-anninali ta' razza pura għat-tnissil, mingħajr diskriminazzjoni minħabba l-oriġini tagħhom fi Stat Membru ieħor jew f’pajjiż terz. 4. Il-Kummissjoni għandu jkollha s-setgħa tadotta atti delegati skont l-Artikolu 71 dwar emendi tar-rekwiżiti għad-dħul ta’ anninali ta' razza pura għat-tnissil fit-taqsima ewlenija tal-kotba tat-tnissil stabbiliti fil-Kapitolu I and II tal-Parti 1 tal-Anness II. Artikolu 20 Rekord ta' annimali f'taqsimiet supplimentari 1. Soċjetajiet ġenealoġiċi għandhom, meta jkun hemm applikazzjoni minn nissiela, jirreġistraw fit-taqsima supplimentari msemmija fl-Artikolu 17(3) annimali tal-ispeċi koperti mill-programm tat-tnissil tagħhom li ma jkunux eliġibbli għal dħul fit-taqsima ewlenija, bil-kondizzjoni li dawk l-annimali jissodisfaw il-kondizzjonijiet stabbiliti fil-punti 1 u 2 tal-Kapitolu III tal-Parti 1 tal-Anness II. 2. Il-Kummissjoni għandu jkollha s-setgħa tadotta atti delegati skont l-Artikolu 71 dwar emendi tal-kondizzjonijiet għar-reġistrazzjoni ta’ annimali f’taqsimiet supplimentari ta’ kotba tat-tnissil stabbiliti fil-Kapitolu III tal-Parti 1 tal-Anness II. Artikolu 21 Aċċettazzjoni ta’ anninali ta' razza pura għat-tnissil għal tnissil 1. Soċjetajiet ġenealoġiċi m’għandhomx jeskludu għal raġunijiet żootekniċi jew ġenealoġiċi, minbarra dawk li jirriżultaw mill-applikazzjoni tal-Artikolu 19, l-użu ta’ anninali ta' razza pura għat-tnissil mdaħħlin fit-taqsima ewlenija tal-ktieb tat-tnissil tagħhom għal tnissil bl-użu tat-tekniki ta’ riproduzzjoni li ġejjin: (a) servizz naturali; (b) ġbir u użu ta’ ooċiti u embrijuni; (c) ġbir ta’ semen minn annimali għat-tnissil li jkun sarilhom, meta jkun japplika, kontroll tal-prestazzjoni u evalwazzjoni ġenetika skont l-Artikolu 27 jew kif stabbilit fl-att delegat adottat skont l-Artikolu 28(1); (d) inseminazzjoni artifiċjali bl-użu ta’ semen imsemmi fil-punt (c); (e) produzzjoni in vitro u użu ta’ embrijuni prodotti minn ooċiti msemmija fil-punt (b) u mnisslin bl-użu ta’ semen imsemmi fil-punt (c). 2. Il-Kummissjoni għandu jkollha s-setgħa tadotta atti delegati skont l-Artikolu 71 dwar kriterji għal: (a) l-aċċettazzjoni minn soċjetajiet ġenealoġiċi ta’ anninali ta' razza pura għat-tnissil għal tnissil; (b) il-ġbir u l-użu ta’ prodotti ġerminali ta’ anninali ta' razza pura għat-tnissil għal finijiet tat-tnissil. Artikolu 22 Metodi ta’ kontroll tal-identità 1. Soċjetajiet ġenealoġiċi għandhom jesiġu li anninali ta' razza pura għat-tnissil tal-ispeċi bovina u annimali rġiel tat-tnissil ta’ razza pura ta’ razez tal-ħalib tal-ispeċi ovina u kaprina jkunu identifikati b’analiżi tal-grupp tad-demm tagħhom jew b’kull metodu ieħor adatt li jipprovdu mill-anqas l-istess grad ta’ ċertezza meta jintużaw għal: (a) il-ġbir ta’ semen għall-inseminazzjoni artifiċjali; (b) il-ġbir ta’ ooċiti u embrijuni. 2. Meta tintalab minn Stat Membru jew minn assoċjazzjoni Ewropea ta’ soċjetajiet ġenealoġiċi għall-annimali ekwini ta’ razza pura tal-ispeċi konċernata, il-Kummissjoni tista’, permezz ta’ atti implimentattivi, tapprova metodi għall-kontroll tal-identità ta’ anninali ta' razza pura għat-tnissil tal-ispeċi bovina u annimali rġiel tat-tnissil ta’ razza pura ta’ razez tal-ħalib tal-ispeċi ovina u kaprina li jipprovdu mill-anqas l-istess grad ta’ ċertezza bħall-analiżi tal-grupp tad-demm ta’ dawk l-anninali ta' razza pura għat-tnissil, billi jitqiesu avanzi tekniċi u r-rakkomandazzjonijiet taċ-ċentri ta’ referenza Ewropej imsemmija fl-Artikolu 31. Dawk l-atti implimentattivi għandhom ikunu adottati skont il-proċedura ta’ eżami msemmija fl-Artikolu 72(2). Artikolu 23 Aċċettazzjoni tas-semen għall-inseminazzjoni artifiċjali u l-fertilizzazzjoni in-vitro tal-ooċiti u tal-annimali ta' razza pura għat-tnissil u l-prodotti ġerminali tagħhom għall-ittestjar; 1. Soċjetajiet ġenealoġiċi m’għandhomx jipprojbixxu l-użu ta’ semen għall-inseminazzjoni artifiċjali ta’ anninali nisa ta' razza pura għat-tnissil jew fertilizzazzjoni in vitro ta’ ooċiti miġburin minn anninali nisa ta' razza pura għat-tnissil, bil-kondizzjoni li s-semen ikun inġabar minn annimali donaturi tat-tnissil ta’ razza pura ta’: (a) l-ispeċi bovina, porċina, ovina u speċi kaprina li kienu aċċettati għall-ġbir ta’ semen għal inseminazzjoni artifiċjali jew fertilizzazzjoni in vitro ta’ ooċiti fi Stat Membru abbażi ta’ kontroll tal-prestazzjoni u evalwazzjoni ġenetika magħmulin skont l-Artikolu 27 u l-Anness III; (b) l-ispeċi ekwina, li kienet aċċettata għall-ġbir ta’ semen għal inseminazzjoni artifiċjali jew fertilizzazzjoni in vitro ta’ ooċiti abbażi tal-programm tat-tnissil approvat skont l-Artikolu 8(1) jew l-Artikolu 9. 2. Anninali ta' razza pura għat-tnissil u l-prodotti ġerminali tagħhom, imdaħħlin fit-taqsima ewlenija ta’ ktieb tat-tnissil stabbilit minn soċjetà tat-tnissil rikonoxxuta fi Stat Membru wieħed għandhom ikunu aċċettati minn soċjetà għat-tnissil li jkun qed iwettqu programm tat-tnissil fuq l-istess razza fi Stati Membri oħra għall-kontroll tal-prestazzjoni, u fejn issir evalwazzjoni ġenetika xierqa, taħt l-istess kondizzjonijiet u limitazzjonijiet kwantitattivi kif applikati għal anninali ta' razza pura għat-tnissil mdaħħlin fi ktieb tat-tnissil stabbilit minn soċjetà tat-tnissil rikonoxxuta fl-Istat Membru fejn il-kontroll tal-prestazzjoni u evalwazzjoni ġenetika jkollhom isiru skont l-Artikolu 27. 3. Għall-fini tal-paragrafu 1 u 2, il-prodotti ġerminali tal-anninali ta' razza pura għat-tnissil msemmija f’dawk il-paragrafi għandhom jinġabru, ikunu ttrattati u jinħażnu minn ċentru ta’ ġbir u ħżin ta’ semen jew minn tim ta’ ġbir u produzzjoni ta’ embrijuni approvat uffiċjalment għal kummerċ fl-Unjoni ta’ dawn il-komoditajiet skont il-leġiżlazzjoni tal-Unjoni dwar is-saħħa tal-annimali. 4. Fejn ikun meħtieġ għall-kummerċ, il-Kummissjoni għandu jkollha s-setgħa tadotta atti delegati skont l-Artikolu 71 dwar il-kondizzjonijiet għall-aċċettazzjoni ta’: (a) anninali ta' razza pura għat-tnissil tal-ispeċi ekwina ta’ ċerti razez għal inseminazzjoni artifiċjali u fertilizzazzjoni in vitro ta’ ooċiti; (b) anninali ta' razza pura għat-tnissil tal-ispeċi ekwina ta’ ċerti razez u l-prodotti ġerminali tagħhom għall-kontroll tal-prestazzjoni u evalwazzjoni ġenetika. Taqsima 2 Taqsima 2 Reġistrazzjoni ta’ ħnieżer tat-tnissil ibridi f’reġistri ta’ razez miżmumin minn operazzjonijiet tat-tnissil u aċċettazzjoni għal tnissil, inseminazzjoni artifiċjali u ttestjar inseminazzjoni artifiċjali u l-kontrolli Artikolu 24 Reġistrazzjoni ta’ ħnieżer tat-tnissil ibridi f’reġistri ta’ razez 1. Operazzjonijiet tat-tnissil għandhom, skont il-każ wara applikazzjoni mill-membri tagħhom, jirreġistraw fir-reġistru tar-razza kull ħanżir tat-tnissil ibridu tal-istess inkroċju li jissodisfa r-rekwiżiti stabbiliti fil-Parti 2 tal-Anness II. 2. Il-Kummissjoni għandu jkollha s-setgħa tadotta atti delegati skont l-Artikolu 71 dwar emendi tar-rekwiżiti għar-reġistrazzjoni ta’ ħnieżer tat-tnissil ibridi f’reġistri ta’ razez stabbiliti fil-Parti 2 tal-Anness II. Artikolu 25 Aċċettazzjoni ta’ ħnieżer tat-tnissil ibridi għal tnissil 1. Operazzjonijiet tat-tnissil m’għandhomx jeskludu minħabba raġunijiet żootekniċi jew ġenealoġiċi, minbarra dawk li jirriżultaw mill-applikazzjoni tal-Artikolu 27, l-użu ta’ ħnieżer tat-tnissil ibridi reġistrati fir-reġistri ta’ razez tagħhom għal tnissil bl-użu tat-tekniki ta’ riproduzzjoni li ġejjin: (a) servizz naturali; (b) ġbir u użu ta’ ooċiti u embrijuni; (c) ġbir ta’ semen minn annimali għat-tnissil li jkun sarilhom, meta jkun japplika, kontroll tal-prestazzjoni u evalwazzjoni ġenetika skont l-Artikolu 27 jew kif stabbilit fl-att delegat adottat skont l-Artikolu 28(1); (d) inseminazzjoni artifiċjali bl-użu ta’ semen imsemmi fil-punt (c); (e) produzzjoni in vitro u użu ta’ embrijuni prodotti minn ooċiti msemmija fil-punt (b) u mnisslin bl-użu ta’ semen imsemmi fil-punt (c). 2. Il-Kummissjoni għandu jkollha s-setgħa tadotta atti delegati skont l-Artikolu 71 dwar kriterji għal: (a) l-aċċettazzjoni minn operazzjonijiet tat-tnissil ta’ ħnieżer tat-tnissil ibridi għal tnissil; (b) il-ġbir u l-użu ta’ semen, ooċiti jew embrijuni ta’ ħnieżer tat-tnissil ibridi għal finijiet tat-tnissil. Artikolu 26 Aċċettazzjoni ta’ ħnieżer tat-tnissil ibridi għal inseminazzjoni artifiċjali u ttestjar 1. L-operazzjonijiet tat-tnissil ma jipprojbixxux l-użu ta' semen għall-inseminazzjoni artifiċjali jew il-fertilizzazzjoni in-vitro tal-ooċiti miġbura mill-ħnieżer nisa ibridi tat-tnissil, u dan kemm-il darba s-semen ikun inġabar mill-majjal ibridu donatur għat-tnissil li l-linja tiegħu tkun ġiet sottomessa għall-kontroll tal-prestazzjoni u għal evalwazzjoni ġenetika skont l-Artikolu 27 u l-Anness III. 2. Ħnieżer irġiel tat-tnissil ibridi u s-semen tagħhom, li jkunu reġistrati f’reġistru tar-razza rikonoxxut fi Stat Membru wieħed, għandhom ikunu aċċettati minn operazzjoni tat-tnissil li twettaq progrmm tat-tnissil fuq l-istess inkroċju tar-razza fi Stat Membru ieħor għall-kontroll tal-prestazzjoni, u fejn issir evalwazzjoni ġenetika xierqa, bl-istess kondizzjonijiet u limitazzjonijiet kwantitattivi kif ikunu applikati lil ħnieżer irġiel tat-tnissil ibridi u s-semen tagħhom reġistrati f’reġistru tar-razza stabbilit għall-istess inkroċju tar-razza minn operazjoni tat-tnissil rikonoxxuta fl-Istat Membru fejn ikun se jsir il-kontroll tal-prestazzjoni u l-evalwazzjoni ġenetika skont l-Artikolu 27. 3. Għall-fini tal-paragrafi 1 u 2, is-semen imsemmi f’dawk il-paragrafi għandu jinġabar, ikun ittrattat u jinħażen minn ċentru ta’ ġbir u ħżin ta’ semen approvat uffiċjalment għal kummerċ fl-Unjoni ta’ dawn l-komoditajiet skont leġiżlazzjoni tal-Unjoni dwar is-saħħa tal-annimali. 4. Il-Kummissjoni għandu jkollha s-setgħa tadotta atti delegati skont l-Artikolu 71 dwar il-kondizzjonijiet għall-aċċettazzjoni ta’ ħnieżer tat-tnissil ibridi għal inseminazzjoni artifiċjali u ttestjar. KAPITOLU V Kontroll tal-prestazzjoni, evalwazzjoni ġenetika u ċertifikati żootekniċi Artikolu 27 Metodi għall-kontroll tal-prestazzjoni u evalwazzjoni ġenetika 1. Meta programm tat-tnissil approvat skont l-Artikolu 8(1) jew l-Artikolu 9 ikun jeħtieġlu kontroll tal-prestazzjoni u evalwazzjoni ġenetika għall-klassifikazzjoni ta’ anninali ta' razza pura għat-tnissil tal-ispeċi bovina, porċina, ovina u tal-ispeċi kaprina f’kotba tat-tnissil u għall-aċċettazzjoni għal tnissil ta’ annimali rġiel tat-tnissil ta’ dawk l-ispeċi u s-semen tagħhom, soċjetajiet ġenealoġiċi għandhom jiżguraw li ttestjar bħal dan ta’ prestazzjoni u evalwazzjoni ġenetika jitwettqu skont ir-regoli li ġejjin stabbiliti fl-Anness III: (a) għal anninali ta' razza pura għat-tnissil tal-ispeċi bovina, fil-Parti 1; (b) għal anninali ta' razza pura għat-tnissil tal-ispeċi porċina, fil-Kapitolu I u fil-punt 1 tal-Kapitolu II tal-Parti 2; (c) għal anninali ta' razza pura għat-tnissil tal-ispeċi ovina u kaprina, fil-Parti 3. 2. Meta programm tat-tnissil approvat skont l-Artikolu 8(1) jew l-Artikolu 9 ikun jeħtieġlu kontroll tal-prestazzjoni u evalwazzjoni ġenetika għall-klassifikazzjoni ta’ anninali ta' razza pura għat-tnissil tal-ispeċi ekwina f’kotba tat-tnissil u għall-aċċettazzjoni għal tnissil ta’ annimali rġiel tat-tnissil tal-ispeċi ekwina u s-semen tagħhom, soċjetajiet ġenealoġiċi għandhom jiżguraw li ttestjar bħal dan ta’ prestazzjoni u evalwazzjoni ġenetika jitwettqu skont ir-regoli li ġejjin stabbiliti fl-Anness I: (a) fil-punt (1)(e) tal-Parti 2; (b) fil-punti (1)(a)(i) u (b)(i) u l-punt (2)(b) tal-Parti 3. 3. Meta programm tat-tnissil approvat skont l-Artikolu 8(1) jew l-Artikolu 9 ikun jeħtieġlu evalwazzjoni ġenetika għall-klassifikazzjoni ta’ ħnieżer tat-tnissil ibridi f’reġistri ta’ razez u għall-aċċettazzjoni għal tnissil ta’ ħnieżer irġiel ibridi u s-semen tagħhom, operazzjonijiet tat-tnissil għandhom jiżguraw li l-evalwazzjoni ġenetika ssir skont ir-regoli stabbiliti fil-punt 2 tal-Kapitolu II tal-Parti 2 tal-Anness III. Artikolu 28 Setgħat iddelegati u setgħat ta' implimentazzjoni rigward ir-rekwiżiti tal-metodi użati għall-kontroll tal-prestazzjoni u evalwazzjoni ġenetika; 1. Il-Kummissjoni għandu jkollha s-setgħa tadotta atti delegati skont l-Artikolu 71 dwar ir-regoli għall-kontroll tal-prestazzjoni u evalwazzjoni ġenetika, u meta jkun meħtieġ temenda l-Anness III, biex tqis: (a) avanzi xjentifiċi; (b) żviluppi tekniċi; (c) il-funzjonament tas-suq intern; jew (d) il-ħtiġijiet għall-ħarsien ta’ riżorsi ġenetiċi ta’ siwi. 2. Meqjusa l-opinjoni tal-espert indipendenti msemmija fl-Artikolu 13(1)(a), il-Kummissjoni tista’, permezz ta’ att implimentattiv, tistabbilixxi regoli uniformi għall-kontroll tal-prestazzjoni u evalwazzjonijiet ġenetiċi u għall-interpretazzjoni tar-riżultati tagħhom. Dawk l-atti implimentattivi għandhom ikunu adottati skont il-proċedura ta’ eżami msemmija fl-Artikolu 72(2). Artikolu 29 Istituzzjonijiet nominati għall-kontroll tal-prestazzjoni u evalwazzjoni ġenetika 1. Soċjetajiet ġenealoġiċi u operazzjonijiet tat-tnissil għandhom, fejn ikun meħtieġ biex iwettqu l-programm tat-tnissil tagħhom approvat skont l-Artikolu 8(1) jew l-Artikolu 9, jinnominaw l-istituzzjoni li tagħmel il-kontroll tal-prestazzjoni u l-evalwazzjoni ġenetika ta’ annimali għat-tnissil msemmijin fl-Artikolu 27. 2. L-istituzzjonijiet msemmijin fil-paragrafu 1 jistgħu jew: (a) joperaw bħala unitajiet speċjalizzati taħt ir-responsabbiltà ta’ soċjetà tat-tnissil jew operazzjoni tat-tnissil; jew (b) ikunu awtorizzati mill-awtorità kompetenti li tkun approvat il-programm tat-tnissil. 3. Soċjetajiet ġenealoġiċi u operazzjonijiet tat-tnissil għandhom iżommu lista aġġornata ta’ istituzzjonijiet nominati minnhom skont il-paragrafu 1 u jagħmlu informazzjoni bħal din disponibbli pubblikament. Artikolu 30 Obbligi ta’ istituzzjonijiet nominati skont l-Artikolu 29(1) 1. Istituzzjonijiet nominati minn soċjetajiet ġenealoġiċi jew minn operazzjonijiet tat-tnissil kif imsemmi fl-Artikolu 29(1) għandhom jipprovdu l-informazzjoni li ġejja meta tintalab mill-awtorità kompetenti: (a) reġistrazzjonijiet tad-dejta kollha dwar testijiet ta’ prestazzjoni mwettqin; (b) l-identità tas-soċjetà tat-tnissil li tinnomina jew tal-operazzjoni tat-tnissil u tal-awtorità kompetenti msemmija fl-Artikolu 29(2)(b); (c) dettalji tal-metodi ta’ reġistrazzjoni għal karatteristiċi; (d) dettalji dwar il-mudell ta’ deskrizzjoni ta’ prestazzjoni użat għall-analiżi tar-riżultati tal-kontroll tal-prestazzjoni; (e) dettalji dwar il-metodu ta’ statistika użat għall-analiżi tar-riżultati tal-kontroll tal-prestazzjoni għal kull karatteristika evalwata; (f) dettalji dwar parametri ġenetiċi użati għal kull karatteristika evalwata. 2. L-istituzzjonijiet nominati minn soċjetajiet ġenealoġiċi jew minn operazzjonijiet tat-tnissil kif imsemmi fl-Artikolu 29(1) għandhom jagħmlu disponibbli pubblikament u jżommu aġġornati r-riżultati tal-evalwazzjoni ġenetika ta’ annimali għat-tnissil li s-semen tagħhom jintuża għal inseminazzjoni artifiċjali. Artikolu 31 Nomina ta’ ċentri ta’ referenza tal-Unjoni Ewropea 1. Il-Kummissjoni għandha, permezz ta’ atti implimentattivi, tinnomina ċ-ċentru ta’ referenza tal-Unjoni Ewropea responsabbli għall-kollaborazzjoni ma’ soċjetajiet ġenealoġiċi biex jagħmel uniformi l-metodi għall-kontroll tal-prestazzjoni u evalwazzjoni ġenetika ta’ anninali ta' razza pura għat-tnissil tal-ispeċi bovina. Dawk l-atti implimentattivi għandhom ikunu adottati skont il-proċedura ta’ eżami msemmija fl-Artikolu 72(2). 2. Il-Kummissjoni tista’, permezz ta’ atti implimentattivi, tinnomina ċ-ċentri ta’ referenza tal-Unjoni Ewropea responsabbli għall-armonizzazzjoni tal-metodi għall-kontroll tal-prestazzjoni u evalwazzjoni ġenetika ta’ anninali ta' razza pura għat-tnissil tal-ispeċi minbarra dik tal-ispeċi bovina. Dawk l-atti implimentattivi għandhom ikunu adottati skont il-proċedura ta’ eżami msemmija fl-Artikolu 72(2). Artikolu 32 Rekwiżiti għal ċentri ta’ referenza tal-Unjoni Ewropea u d-dmirijiet u l-funzjonijiet tagħhom 1. Ċentri ta’ referenza tal-Unjoni Ewropea nominati skont l-Artikolu 31 għandhom: (a) ikunu konformi mar-rekwiżiti stabbiliti fil-punt 1 tal-Anness IV; (b) jaqdu d-dmirijiet u l-funzjonijiet stabbiliti fil-punt 2 tal-Anness IV; (c) jaħdmu ma’soċjetajiet ġenealoġiċi u istituzzjonijiet nominati minn soċjetajiet ġenealoġiċi skont l-Artikolu 29(1) biex iħaffu l-applikazzjoni uniformi ta’ metodi ta’ kontroll tal-prestazzjoni u evalwazzjoni ġenetika għal anninali ta' razza pura għat-tnissil kif imsemmi fl-Artikolu 27. 2. Il-Kummissjoni għandu jkollha s-setgħa tadotta atti delegati skont l-Artikolu 71 dwar emendi ta’: (a) ir-rekwiżiti għal ċentri ta’ referenza tal-Unjoni Ewropea stabbiliti fil-punt 1 tal-Anness IV; (b) id-dmirijiet u l-funzjonijiet ta’ ċentri ta’ referenza tal-Unjoni Ewropea stabbiliti fil